KUALA LUMPUR, 14 Julai- Ringgit meneruskan kenaikan kukuh bagi hari keempat berturut-turut berbanding dolar Amerika Syarikat (AS) untuk ditutup tinggi pada Jumaat memandangkan kenaikan itu bersifat tertangguh, dengan pertimbangan bahawa ringgit telah berada pada kedudukan terlebih jual untuk beberapa ketika, kata seorang pakar ekonomi.Pada 6.00 petang, mata wang tempatan melonjak 545 peratusan mata (pip) kepada 4.5255/5280 berbanding dolar AS daripada 4.5800/5845 ketika ditutup pada Khamis.Ketua Ahli Ekonomi dan Kewangan Sosial, Bank Muamalat Malaysia Bhd, Dr Mohd Afzanizam Abdul Rashid berkata berdasarkan Kadar Pertukaran Efektif Nominal (NEER), ringgit masih terkurang nilai, menunjukkan kenaikan ringgit adalah berkemungkinan.“Kadar semasa dolar AS/ringgit telah melepasi paras sokongan RM4.5491, dan buat masa ini, paras sokongan seterusnya terletak pada RM4.4872,” katanya kepada Bernama.Di peringkat tempatan, ringgit diniagakan tinggi berbanding beberapa mata wang utama pada penutupan dagangan hari ini.Unit domestik tinggi berbanding euro kepada 5.0799/0827 daripada 5.1168/1218 ketika ditutup pada khamis dan juga meningkat berbanding pound British kepada 5.9338/9371 daripada 5.9861/9919.Ringgit naik berbanding yen Jepun kepada 3.2659/2679 daripada 3.3069/3103.Mata wang tempatan itu juga didagangkan lebih tinggi berbanding mata wang negara Asean lain.Ringgit meningkat berbanding baht Thailand kepada 13.0689/0814 daripada 13.2481/2673 ketika penutupan semalam serta tinggi berbanding dolar Singapura kepada 3.4263/4287 daripada 3.4553/4590.Unit domestik meningkat berbanding rupiah Indonesia kepada 302.5/302.8 daripada 305.9/306.4 serta naik berbanding peso Filipina kepada 8.31/8.33 daripada 8.40/8.41. -BERNAMA

(Ringgit teruskan kenaikan kukuh berbanding dolar AS bagi hari keempat berturut-turut)


KUALA LUMPUR, 14 Julai- Bursa Malaysia mengekalkan aliran meningkat untuk ditutup tinggi pada Jumaat, disokong oleh belian berterusan dalam kebanyakan saham berwajaran tinggi, didahului kaunter telekomunikasi dan media serta perkhidmatan kewangan, sejajar dengan sentimen positif yang dialami bursa serantau.Pada 5.00 petang, FTSE Bursa Malaysia KLCI (FBM KLCI) melonjak 15.86 mata atau 1.14 peratus kepada 1,412.09 daripada 1,396.23 ketika ditutup pada Khamis.Indeks barometer itu dibuka 3.30 mata lebih tinggi kepada 1,399.53 pagi ini sebelum bergerak di antara 1,399.39 dengan 1,414.22 sepanjang sesi dagangan hari ini.Keseluruhan pasaran adalah positif apabila kaunter untung mengatasi kaunter rugi sebanyak 650 berbanding 289, manakala 423 kaunter tidak berubah, 895 kaunter tidak diniagakan dan 14 yang lain digantung.Jumlah dagangan meningkat kepada 4.0 bilion unit bernilai RM2.67 bilion daripada 2.93 bilion unit bernilai RM1.78 bilion pada Khamis.CelcomDigi dan Public Bank merupakan penyumbang utama kepada peningkatan indeks utama, apabila masing-masing menambah 12 sen dan 7.0 sen kepada RM4.31 dan RM3.99, dengan jumlah gabungan 4.57 mata.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata FBM KLCI mempamerkan satu lagi prestasi mengagumkan, disokong belian kukuh daripada institusi tempatan dan kemunculan semula dana asing.“Di peringkat rantau, indeks utama menunjukkan momentum positif, didorong oleh isyarat menggalakkan dari pasaran saham antarabangsa.“Sentimen pelabur kekal positif memandangkan Indeks Harga Pengeluar (IHPR) Amerika Syarikat yang lebih rendah berbanding jangkaan, sekali gus memberi keyakinan yang Rizab Persekutuan AS mungkin meredakan kenaikan kadar bulan ini,” katanya kepada Bernama hari ini.Beliau berkata selain itu, Beijing pula sedang giat menyediakan langkah-langkah rangsangan, yang dijangka untuk meraih hasil menggalakkan bagi sektor teknologi China.Antara saham berwajaran tinggi lain, Maybank dan IHH Healthcare masing-masing meningkat 7.0 sen kepada RM8.80 dan RM5.84; CIMB melonjak 10 sen kepada RM5.30; Petronas Chemicals menambah 8.0 sen kepada RM6.39 dan Tenaga Nasional naik 9.0 sen kepada RM9.19.Antara saham aktif, Classita meningkat 7.5 sen kepada 21.5 sen, DNex menambah 3.0 sen kepada 50 sen manakala Widad Group tidak berubah pada 42 sen dan Jade Marvel susut 1.0 sen kepada 21 sen.

(Bursa Malaysia ditutup tinggi, disokong belian kukuh, sentimen positif)

Di papan indeks, Indeks FBM Emas menambah 129.89 mata kepada 10,432.12; Indeks FBMT 100 naik 125.24 mata kepada 10,114.50; Indeks FBM Emas Syariah menokok 125.40 mata kepada 10,709.33; Indeks FBM 70 melonjak 220.32 mata kepada 13,825.29 dan Indeks FBM ACE naik 67.25 mata kep 5,279.77.Mengikut sektor, Indeks Perkhidmatan Kewangan meningkat 190.06 mata kepada 15,735.22; Indeks Produk dan Perkhidmatan Perindustrian naik 1.75 mata kepada 162.82; Indeks Tenaga menambah 12.02 mata kepada 823.20 manakala Indeks Perladangan menokok 2.45 mata kepada 6,898.12.Jumlah dagangan di Pasaran Utama melonjak kepada 3.11 bilion unit bernilai RM2.40 bilion daripada 1.99 bilion unit bernilai RM1.53 bilion pada Khamis.Jumlah dagangan waran sebanyak 306.45 juta unit bernilai RM43.92 juta berbanding dengan 399.67 juta unit bernilai RM62.76 juta semalam.Jumlah dagangan di Pasaran ACE pula menokok kepada 586.62 juta saham bernilai RM225.18 juta daripada 536.55 juta saham bernilai RM182.49 juta sebelumnya.Kaunter produk dan perkhidmatan pengguna menyumbang 1.15 bilion saham yang didagangkan di Pasaran Utama; produk dan perkhidmatan perindustrian (638.61 juta); pembinaan (73.21 juta); teknologi (378.40 juta); SPAC (tiada); perkhidmatan kewangan (113.77 juta); hartanah (293.99 juta); perladangan (35.37 juta); REIT (7.61 juta); dana tertutup (23,400); tenaga (247.52 juta); penjagaan kesihatan (50.83 juta); telekomunikasi dan media (28.25 juta); pengangkutan dan logistik (47.03 juta); serta utiliti (43.95 juta). -BERNAMA


Pasaran getah ditutup bercampur-campur

KUALA LUMPUR, 14 Julai- Pasaran getah tempatan ditutup bercampur-campur hari ini, selepas menerima kesan daripada niaga hadapan getah serantau, kata seorang peniaga.Peneraju pasaran dilihat sedang mencerna data eksport China yang agak lemah di tengah-tengah kebimbangan mengenai pertumbuhan ekonomi global.“Dilaporkan bahawa harga pengeluar Amerika Syarikat (AS) hampir tidak meningkat, hanya 0.1 peratus pada Jun, mendorong potensi pengakhiran kempen pengetatan dasar monetari Rizab Persekutuan AS (Fed) yang agak pantas.” katanya kepada Bernama.

Namun begitu, kerugian selanjutnya telah dihadkan oleh keuntungan dalam harga minyak mentah serta spekulasi bahawa Fed mungkin akan menangguhkan kenaikan kadar tidak lama lagi berikutan tanda-tanda inflasi yang mula mereda.Harga Lembaga Getah Malaysia (LGM) bagi SMR 20 turun 9.5 sen kepada 594.5 sen sekilogram, manakala lateks pukal naik sedikit sebanyak setengah sen kepada 493 sen sekilogram.Pada 5 petang, harga rujukan LGM untuk getah fizikal SMR 20 berada pada 596.5 sen sekilogram manakala lateks pukal ialah 493 sen sekilogram.- BERNAMA


Bursa Malaysia akhiri sesi dagangan pagi dengan prestasi tinggi

KUALA LUMPUR, 14 Julai- Bursa Malaysia mengakhiri sesi dagangan pagi dengan prestasi tinggi pada Jumaat, disokong oleh kenaikan berterusan di kaunter perkhidmatan kewangan terpilih susulan sentimen pasaran serantau yang positif.

Pada pukul 12.30 tengah hari, FTSE Bursa Malaysia KLCI (FBM KLCI) menokok 9.61 mata kepada 1,405.84 daripada 1,396.23 ketika ditutup pada Khamis.

Indeks utama itu dibuka 3.30 mata lebih tinggi kepada 1,399.53 sebelum bergerak di antara 1,399.39 dengan 1,408.34 sepanjang sesi dagangan pagi.

Keseluruhan pasaran kekal positif apabila kaunter untung mengatasi kaunter rugi sebanyak 489 berbanding 301, manakala 401 kaunter tidak berubah, 1,066 kaunter tidak diniagakan dan 14 yang lain digantung.

Jumlah dagangan sebanyak 2.16 bilion unit bernilai RM1.07 bilion.

Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata aktiviti pembelian diunjurkan berlaku muncul semula hari ini susulan perkembangan positif di China dan Amerika Syarikat (AS) yang dijangka menambah baik suasana pasaran.

“Oleh itu, kami menjangkakan indeks akan berlegar dalam lingkungan 1,395 hingga 1,405 dengan minat belian tertumpu kepada syarikat berkaitan teknologi serta minyak dan gas memandangkan harga minyak mentah Brent kini bergerak kepada paras US$82 setong kerana permintaan yang bertambah baik,” katanya kepada Bernama hari ini.

Dalam kalangan saham wajaran tinggi, Maybank naik 5.0 sen kepada RM8.78; Public Bank dan Tenaga Nasional masing-masing meningkat 4.0 sen kepada RM3.96 dan RM9.14; CIMB melonjak 10 sen kepada RM5.30 manakala IHH Healthcare menokok 3.0 sen kepada RM5.80.

Antara saham aktif, Classita menambah 6.5 sen kepada 20.5 sen; KNM Group naik setengah sen kepada 8.5 sen manakala Widad Group susut setengah sen kepada 41.5 sen dan Jade Marvel turun 1.0 sen kepada 21 sen.

Di papan indeks, Indeks FBM Emas meningkat 82.75 mata kepada 10,384.98; Indeks FBMT 100 menambah 80.85 mata kepada 10,070.11; Indeks FBM 70 melonjak 161.40 mata kepada 13,766.37; Indeks FBM ACE menokok 81.10 mata kepada 5,293.62 manakala Indeks FBM Emas Syariah naik 73.45 mata kepada 10,657.38.

Mengikut sektor, Indeks Perkhidmatan Kewangan melonjak 138.58 mata kepada 15,683.74; Indeks Perladangan naik 4.99 mata kepada 6,900.66; Indeks Produk dan Perkhidmatan Perindustrian menambah 0.76 mata kepada 161.38 dan Indeks Tenaga meningkat 10.06 mata kepada 821.24. -BERNAMA


Niaga hadapan FBM KLCI tinggi pada sesi awal dagangan

KUALA LUMPUR, 14 Julai- Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives didagangkan lebih tinggi pagi ini, sejajar dengan prestasi pasaran tunai asas yang menggalakkan.Pada pukul 9.50 pagi, Julai 2023 meningkat 9.5 mata kepada 1,406.0, Ogos 2023 naik 8.5 mata menjadi 1,404.5, September 2023 mengukuh 8.0 mata kepada 1,385.0, manakala Disember 2023 menambah 9.0 mata kepada 1,386.5.Jumlah dagangan 1,408 lot, manakala kepentingan terbuka 53,320 kontrak.Pada pukul 9.50 pagi, FBM KLCI meningkat 7.04 mata kepada 1,403.27 daripada 1,396.23 pada penutupan Khamis. - BERNAMA


Kadar jangka pendek diunjur kekal stabil sepanjang hari ini

KUALA LUMPUR, 14 Julai - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM48.02 bilion dan RM27.18 bilion dalam dana Islam.Hari ini, bank pusat akan mengendalikan dua tender repo berbalik melibatkan tender RM1.5 bilion untuk 31 hari dan tender RM500 juta selama 94 hari.Selain itu, BNM akan menjalankan tender pasaran wang konvensional sebanyak RM500 juta bertempoh tujuh hari dan tender Qard berjumlah RM500 juta selama tujuh hari.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, BNM akan menawarkan sehingga RM48.7 bilion tender semalaman konvensional dan RM26.7 bilion tender semalaman Murabahah.- BERNAMA


Ringgit terus mengukuh berbanding dolar AS

KUALA LUMPUR, 14 Julai -  Indeks harga pengeluar (IHPR) Amerika Syarikat (AS) bulan Jun yang lebih rendah telah mendorong nilai ringgit untuk terus mengukuh berbanding dolar AS pada sesi pembukaan urus niaga pagi ini, kata seorang penganalisis.Pada 9 pagi, mata wang tempatan menambah nilai kepada 4.5425/5480 berbanding dolar AS daripada 4.5800/5845 pada penutupan Khamis.IHPR AS lebih rendah daripada jangkaan iaitu 0.1 peratus tahun ke tahun pada Jun 2023 berbanding anggaran konsensus 0.4 peratus, manakala IHPR  teras ialah 2.4 peratus pada bulan Jun berbanding anggaran konsensus 2.6 peratus.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata dolar AS kekal dalam mod lemah dengan indeks dolar AS (DXY) berlegar di bawah 100 mata.“Pada masa yang sama, eksport China merosot dengan ketara daripada jangkaan kepada -12.4 peratus tahun ke tahun berbanding jangkaan -9.5 peratus dan import turun kepada -6.8 peratus berbanding anggaran konsensus -4.0 peratus,” katanya kepada Bernama.

Dalam pada itu, beliau menambah ringgit akan terus mengukuh."Paras sokongan serta-merta kini berada pada RM4.5491 dan sekiranya USD/MYR menembusi paras sedemikian, paras sokongan seterusnya ialah pada RM4.4872," katanya.

Sementara itu, ringgit didagangkan lebih tinggi berbanding sekumpulan mata wang utama lain.Mata wang tempatan meningat berbanding yen Jepun kepada 3.2998/3040 daripada 3.3069/3103 pada penutupan Khamis, mengukuh berbanding euro kepada 5.0976/1038 daripada 5.1168/1218 semalam dan lebih tinggi berbanding pound Britain kepada 5.9593/5.9665 daripada 5.9861/9919 sebelumnya.Berbanding mata wang Asean, ringgit turut diniagakan tinggi.Mata wang tempatan meningkat berbanding dolar Singapura kepada 3.4374/4421 daripada penutupan dagangan Khamis 3.4553/4590 serta mengukuh berbanding rupiah Indonesia kepada 303.4/304.0 daripada 305.9/306.4 sebelumnya.Ringgit turut menambah nilai berbanding baht Thai kepada 13.1362/1578 daripada 13.2481/2673 semalam dan menokok berbanding peso Filipina kepada 8.34/8.36 daripada 8.40/8.41 sebelumnya. - BERNAMA

ARTIKEL BERKAITAN:Ringgit kekal tinggi, melonjak 700 mata peratusan berbanding dolar ASRinggit meningkat 310 peratusan mata berbanding dolar AS pagi iniRinggit ditutup tinggi berbanding dolarCampur tangan BNM dalam pasaran pertukaran asing stabilkan nilai ringgitRinggit dibuka tinggi, data IHP AS dijangka rendah


CYDES 2023 berjaya capai matlamat

KUALA LUMPUR, 13 Julai- Persidangan dan Pameran Keselamatan Siber (CYDES) 2023 terus mengangkat nama negara di persada antarabangsa.Berlangsung selama tiga hari di Pusat Perdagangan dan Pameran Antarabangsa Malaysia (MITEC), CYDES 2023 menjadi platform perkongsian kepakaran, penyelesaian dan teknologi canggih untuk memerangi ancaman keselamatan siber masa kini dan masa depan.Ketua Pengarah Keselamatan Negara Majlis Keselamatan Negara (MKN), Raja Datuk Nushirawan Zainal Abidin berkata menerusi persidangan ini kesedaran mengenai keselamatan siber dapat dipertingkat dalam kalangan masyarakat. "Pada pengamatan saya CYDES 2023 telah berjaya mencapai matlamatnya. Pertamanya mengangkat nama Malaysia di persada antarabangsa dalam konteks keselamatan siber. Keduanya membantu industri keselamatan siber di Malaysia."Ketiga dan penting sekali ialah meningkatkan kesedaran masyarakat Malaysia terhadap keselamatan siber," kata Raja Nushirawan kepada media selepas berucap dalam Majlis Penutupan CYDES 2023 di sini.Beliau berharap MKN dapat menganjurkan persidangan seperti itu setiap tahun.CYDES 2023 menghimpunkan pemegang kepentingan yang berkaitan untuk membentuk agenda keselamatan siber Malaysia dengan penglibatan hampir 200 pempamer dari 15 negara termasuk anggota ASEAN dan disertai hampir 2,000 peserta dan 50 speaker dari dalam dan luar negara.

(YM Raja Datuk Nushirawan berkata menerusi persidangan ini kesedaran mengenai keselamatan siber dalam kalangan masyarakat dapat dipertingkatkan)


Pasaran getah ditutup bercampur-campur

KUALA LUMPUR, 13 Julai- Kemerosotan ketara dalam angka perdagangan China bagi bulan Jun yang dikeluarkan hari ini menyaksikan pasaran getah tempatan ditutup bercampur-campur, kata seorang peniaga.“Eksport China mencatatkan penurunan mendadak pada Jun sebanyak 12.4% berbanding tahun lepas, manakala import terus menyusut 6.8% kerana ekonomi Asia masih bergelut dengan permintaan tempatan dan luar negara yang perlahan,” katanya.Namun begitu, beliau menambah kerugian selanjutnya dihadkan oleh kenaikan dalam harga minyak mentah penanda aras dan data inflasi Amerika Syarikat yang lebih rendah daripada jangkaan baru-baru ini yang menandakan prospek kenaikan kadar faedah yang kurang agresif.Harga Lembaga Getah Malaysia (LGM) untuk Getah Mutu Malaysia 20 (SMR 20) turun 4.5 sen kepada 602.5 sen sekilogram (kg), manakala lateks pukal meningkat sedikit sebanyak setengah sen kepada 492.5 sen sekg.Pada 5.00 petang, harga rujukan LGM untuk getah fizikal SMR 20 ialah 604 sen sekg dan lateks pukal pada 492.5 sen sekg.-BERNAMA


Niaga hadapan emas ditutup tinggi susulan kelemahan dolar AS

KUALA LUMPUR, 13 Julai- Niaga hadapan emas di Bursa Malaysia Derivatives ditutup tinggi hari ini susulan kelemahan dolar AS berikutan data Indeks Harga Pengguna (IHP) Amerika Syarikat (AS) yang lebih rendah daripada jangkaan.

Menurut laporan berita, IHP AS merosot kepada tiga peratus pada Jun daripada empat peratus pada Mei, rendah sedikit berbanding jangkaan pasaran pada 3.1%.Pada penutup dagangan, kontrak bulan semerta Julai 2023 meningkat kepada US$1,964.90 setiap troy auns daripada US$1,940.80 setiap troy auns pada Rabu dan Ogos 2023 naik kepada US$1,972.70 setiap troy auns daripada US$1,948.60 setiap troy auns.Kontrak September 2023, Oktober 2023, Disember 2023 dan Februari 2024 semuanya berada pada US$1,983.80 setiap troy auns.Jumlah dagangan meningkat kepada 43 lot daripada lapan lot pada Rabu manakala kepentingan terbuka menambah kepada 104 kontrak daripada 67 kontrak sebelum ini.Harga emas fizikal berada pada US$1,953.30 setiap troy auns seperti yang diterbitkan oleh London Bullion Market Association pada 12 Julai. -BERNAMA


Ringgit meningkat 310 peratusan mata berbanding dolar AS pagi ini

KUALA LUMPUR, 13 Julai - Nilai ringgit terus melonjak berbanding dolar AS hari ini apabila dolar AS menyusut disebabkan data Indeks Harga Pengguna (IHP) Amerika Syarikat bagi Jun 2023 yang lebih rendah daripada jangkaan.Pada 9 pagi, mata wang tempatan meningkat 310 peratusan mata (pip) kepada 4.6190/6230 berbanding dolar AS daripada 4.6500/6535 pada penutup hari Rabu.Menurut laporan berita, IHP AS merosot kepada tiga peratus pada Jun daripada empat peratus pada Mei 2023, rendah sedikit di bawah jangkaan pasaran 3.1 peratus.Peniaga ActivTrades Dyogenes Rodrigues Diniz berkata pengumuman IHP menunjukkan dasar monetari yang diterima pakai oleh Rizab Persekutuan (Fed) telah memberikan kesan yang diingini dan pelabur sudah mula tertanya-tanya bila Fed akan mula menurunkan kadar faedah."Dari sudut teknikal, USD/MYR boleh turun ke paras 4.5750 dan 4.5250 dalam beberapa minggu akan datang," katanya.Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata Indeks Dolar AS (DXY) terus merosot kepada 100.568 mata manakala hasil Perbendaharaan AS 10 tahun jatuh kira-kira 10 mata asas kepada 3.86 peratus."Justeru, ringgit sepatutnya mendapat manfaat daripada ini kerana Fed mungkin mengubah pendirian dasar monetarinya pada satu ketika pada masa hadapan," jelasnya.

Dalam pada itu, ringgit diniagakan kebanyakannya rendah berbanding sekumpulan mata wang utama.Mata wang tempatan menyusut nilai berbanding yen Jepun kepada 3.3345/3377 daripada 3.3300/3327 pada penutupan dagangan Rabu dan lemah berbanding euro kepada 5.1446/1491 daripada 5.1262/1300, tetapi meningkat berbanding pound Britain kepada 6.0005/6.0057 daripada 6.0120/0165 semalam.Berbanding mata wang Asean pula, mata wang tempatan diniagakan bercampur-campur.Ringgit mengukuh berbanding dolar Singapura kepada 3.4727/4762 daripada dagangan Rabu 3.4753/4782 dan meningkat berbanding rupiah Indonesia kepada 306.3/306.8 daripada 308.4/308.8 sebelumnya.Bagaimanapun, mata wang tempatan menambah berbanding baht Thai kepada 13.3243/3420 daripada 13.3173/3338 dan tidak berubah berbanding peso Filipina pada 8.46/8.47. - BERNAMA

ARTIKEL BERKAITAN:Ringgit ditutup tinggi berbanding dolarCampur tangan BNM dalam pasaran pertukaran asing stabilkan nilai ringgitRinggit dibuka tinggi, data IHP AS dijangka rendahRinggit ditutup mendatar berbanding dolar ASRinggit dibuka tinggi berbanding dolar ASRinggit dijangka diniagakan secara berhati-hati minggu depan


Niaga hadapan KLIBOR tidak catat dagangan pada sesi awal

KUALA LUMPUR, 13 Julai- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi awal dagangan pagi ini.Pada pukul 9.12 pagi, bulan semerta Julai 2023, Ogos 2023, September 2023 dan Disember 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar.- BERNAMA


Cadangan KWSP Akaun 3 perlu kajian menyeluruh

KUALA LUMPUR, 12 Julai- Cadangan Kumpulan Wang Simpanan Pekerja(KWSP) untuk memperkenalkan Akaun 3 memerlukan kajian menyeluruh.Menurut Ketua Jabatan Pengurusan Strateginya, Balqais Yusoff, Akaun 3 bertujuan memberi fleksibiliti kepada pencarum untuk mengakses sebahagian daripada simpanan ketika memerlukan."Tapi cadangan ini masih dalam peringkat kajian dan harus dikemukakan kepada peringkat tertinggi termasuk kerajaan untuk kita kemaskini sebelum dilaksana. "Apa-apa perubahan selalunya melibatkan pindaan akta dan sebagainya kami harus mengkaji perkara ini dengan lebih baik,"katanya.Beliau berkata demikian, selepas menjadi panel dalam Forum khas bertajuk "Mencari Solusi Demi Masa Depan Pekerja Malaysia Selepas Bersara" anjuran Persatuan Penasihat Penyumbang Perlindungan Sosial Malaysia.Semalam, Ketua Pegawai Strategi KWSP, Nurhisham Hussein memaklumkan, KWSP bercadang memperkenalkan Akaun 3 yang akan berfungsi sebagai akaun simpanan.Selain memenuhi keperluan tunai kecemasan ahli, ia juga bertujuan menggalakkan caruman daripada pekerja dalam sektor tidak formal, dengan cadangan kadar simpanan antara lima hingga 10 peratus.

(Ketua Jabatan Pengurusan Strateginya, Balqais Yusoff)


Indeks Pengeluaran Perindustrian Malaysia kembali meningkat

KUALA LUMPUR, 12 Julai- Indeks Pengeluaran Perindustrian Malaysia pulih kepada 4.7 peratus pada Mei 2023, disokong momentum positif dalam kesemua sektor.Menurut Jabatan Perangkaan Malaysia, pengembangan didorong peningkatan terutamanya dalam sektor pembuatan yang mencatatkan pertumbuhan 5.1 peratus.Ini diikuti perlombongan dan elektrik masing-masing berkembang 2.9 peratus dan 5.0 peratus.Kenaikan bagi sektor pembuatan dipacu pertumbuhan memberangsangkan dalam industri berorientasikan domestik dan industri berorientasikan eksport.Bagi tempoh lima bulan pertama tahun ini, IPP menyederhana kepada 2 peratus berbanding tempoh sama pada 2022.


MyHSR, firma dan konsortium dipelawa kemuka cadangan konsep

KUALA LUMPUR, 12 Julai- Firma dan konsortium tempatan serta antarabangsa dipelawa mengemukakan cadangan konsep secara rasmi bagi projek Keretapi Berkelajuan Tinggi (HSR) Kuala Lumpur-Singapura.Menurut MyHSR Corporation Sdn Bhd dalam satu kenyataan, bagi memudahkan proses berkenaan, pihaknya akan melancarkan kaedah Permintaan Maklumat (RFI) melalui model perkongsian awam-swasta.Pelaksanaan RFI membolehkan kerajaan menilai minat dan keupayaan industri untuk membiayai projek tersebut sepenuhnya. Turut diteliti, kemampuan firma dan konsortium terlibat antaranya berdasarkan spesifikasi teknikal, kos projek, model komersial dan perniagaan.Pelaksanaan proses RFI menandakan inisiatif kerajaan melaksanakan semula projek KL-SG HSR menerusi mekanisme pembiayaan dan model pelaksanaan baharu.Maklumat lanjut mengenai langkah RFI boleh didapati di laman web MyHSR Corp mulai hari ini, 12 Julai 2023.Projek infrastruktur pengangkutan berkenaan bakal membawa manfaat besar kepada rakyat terutama dalam meningkatkan dan mengembangkan kedinamikan ekonomi dari Lembah Klang ke Koridor Selatan di semenanjung dan ke seluruh Malaysia.


AmBank sasar peningkatan transaksi pembiayaan hijau kepada RM4 bilion

KUALA LUMPUR, 12 Julai- AmBank berhasrat menggandakan jumlah transaksi pembiayaan hijau kepada RM4 bilion tahun ini berbanding RM2 bilion tahun lalu.Menurut Ketua Pegawai Eksekutif Kumpulan AmBank, Datuk Sulaiman Mohd Tahir, fokus diberikan kepada pembiayaan dalam sektor hartanah, pemasangan panel solar, selain industri kenderaan elektrik (EV)."Tahun lepas sejumlah RM2 bilion melibatkan kediaman dengan ciri hijau iaitu pelepasan karbon rendah, selain pembiayaan kepada perusahaan dan pengilang yang ingin mendapatkan mesin ke arah mengurangkan pelepasan karbon.Kami harap dapat menambah pembiayaan serupa untuk tahun ini," kata Sulaiman kepada pemberita.

Beliau ditemui media di ibu negara selepas majlis pemeteraian pembiayaan hijau bernilai RM130 juta dengan Persada Mentari Sdn Bhd (PMSB), pemaju projek Pulau Andaman di Pulau Pinang.


KUALA LUMPUR, 12 Julai- Kadar jangka pendek dijangka kekal stabil hari ini berikutan operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dianggarkan sebanyak RM45.99 bilion dalam sistem konvensional dan RM27.21 bilion dalam dana Islam.Hari ini, bank pusat menjalankan dua tender repo berbalik, iaitu tender bernilai RM1.5 bilion untuk 30 hari dan tender bernilai RM500 juta untuk 92 hari. Ia turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menjalankan tender semalaman konvensional sehingga RM47.5 bilion dan tender semalaman Murabahah bernilai RM27.4 bilion. -BERNAMA

(Kadar jangka pendek dijangka kekal stabil operasi BNM)


Malaysia tangani pandemik dengan persekitaran perniagaan menggalakkan- Bank Dunia

KUALA LUMPUR, 12 Julai- Malaysia menangani pandemik dengan persekitaran perniagaan yang sangat menggalakkan, berbanding negara lain di rantau Asia Timur dan Pasifik. Ia turut disokong amalan buruh yang fleksibel, program vaksinasi dan pakej rangsangan ekonomi oleh kerajaan. "Rantau ini mempunyai mempunyai tindak balas baik daripada kerajaan termasuk membantu melindungi pendapatan, menjaga firma dan juga meletakkan asas yang baik bagi proses pemulihan. "Kami turut saksikan aktiviti pemulihan ekonomi tersebut,"kata Naib Presiden Bahagian Asia Timur dan Pasifik Bank Dunia, Manuela V. Ferro.Beliau berkata demikian dalam pelancaran laporan Bank Dunia bertajuk 'Belajar daripada Kesan Ekonomi dan Respons Dasar COVID-19 di Asia Timur' secara maya.Laporan sama turut memaklumkan, kedinamikan perniagaan di Malaysia yang kukuh didorong dasar mesra perniagaan dan tahap persaingan domestik yang tinggi. Bantuan pelbagai pakej ransangan oleh kerajaan kepada firma dan isi rumah termasuk subsidi gaji, insentif pengambilan pekerja dan bantuan latihan turut membantu pemulihan pasaran pekerjaan.

(Naib Presiden Bahagian Asia Timur dan Pasifik Bank Dunia, Manuela V. Ferro)


Bursa Malaysia dibuka rendah, meningkat semula

KUALA LUMPUR, 12 Julai- Bursa Malaysia dibuka rendah tetapi meningkat semula kemudiannya, disokong oleh belian yang berterusan dalam saham wajaran tinggi terpilih dalam persekitaran sentimen bercampur-campur di pasaran serantau, kata peniaga.Pada 9.16 pagi, FTSE Bursa Malaysia KLCI (FBM KLCI) meningkat 2.36 mata kepada 1,393.82 daripada 1,391.46 pada Selasa.Indeks utama dibuka rendah 1.19 mata kepada 1,390.27.Suasana pasaran turut positif berikutan kaunter untung mengatasi kaunter rugi sebanyak 194 berbanding 137 manakala 257 kaunter tidak berubah, 1,670 tidak diniagakan dan 16 yang lain digantung.Jumlah dagangan sebanyak 263.29 juta unit bernilai RM114.54 juta.Melihat ke hadapan, Malacca Securities berkata ia menjangka indeks utama akan mencecah paras psikologi 1,400 berikutan sentimen yang kekal menyokong.

“Saham berharga rendah turut mendapat manfaat daripada belian secara bergilir-gilir manakala aktiviti dagangan semakin rancak.“Walaupun pelabur menjangka data inflasi AS yang rendah, ini menunjukkan bahawa kitaran pengukuhan monetari dijangka menghampiri kemuncaknya dan memberi prospek yang baik kepada pasaran ekuiti.“Sementara itu, pengumuman pendapatan korporat AS akan menjadi tumpuan,” katanya dalam nota penyelidikan hari ini.Dalam kalangan saham wajaran tinggi, Maybank, Public Bank dan CIMB, masing-masing tidak berubah pada RM8.74, RM3.87 dan RM5.21, Tenaga Nasional merosot 1.0 sen kepada RM9.04 dan IHH Healthcare berkurangan 3.0 sen kepada RM5.85.Bagi saham aktif, Sarawak Consolidated menambah 1.0 sen kepada 49.5 sen, EP Manufacturing naik 2.0 sen kepada RM1.00 manakala RGB International dan Tanco, masing-masing tidak berubah pada 34 sen dan 52.5 sen.Di papan indeks, Indeks FBM Emas naik 17.32 mata kepada 10,273.87, Indeks FBMT 100 meningkat 16.46 mata kepada 9,965.36, Indeks FBM ACE merosot 10.27 mata kepada 5,209.226, Indeks FBM 70 menambah 20.60 mata kepada 13,544.43 dan Indeks FBM Emas Shariah naik 16.41 mata kepada 10,560.77.Mengikut sektor, Indeks Perkhidmatan Kewangan naik 28.88 mata kepada 15,495.76, Indeks Perladangan meningkat 10.79 mata kepada 6,912.22 serta Indeks Produk Perindustrian dan Perkhidmatan menambah 0.66 mata kepada 159.71 manakala Indeks Tenaga naik 2.25 mata kepada 804.47. -BERNAMA


Niaga hadapan KLIBOR tidak diniagakan pada sesi awal

KUALA LUMPUR, 12 Julai- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi awal hari ini.Pada pukul 9.17 pagi, kontrak bulan semerta Julai 2023, Ogos 2023, September 2023 dan Disember 2023, masing-masing pada 97.23.Jumlah dagangan dan kepentingan terbuka, masing-masing sifar.- BERNAMA


KWSP: Cadangan pengeluaran bulanan pasca persaraan tidak melibatkan pencarum semasa

KUALA LUMPUR, 11 Julai- Tiada pindaan dirancang untuk pengeluaran penuh umur 55 dan 60 tahun melibatkan pencarum semasa Kumpulan Wang Simpanan Pekerja (KWSP).Bermaksud, cadangan pengeluaran mandatori secara bulanan akan hanya melibatkan ahli baru yang lahir pada atau selepas 2010.Ketua Pegawai Strategi KWSP, Nurhisham Hussein berkata cadangan tersebut sedang diteliti dan KWSP beri jaminan sebarang keputusan mengenainya akan dipertimbang dengan teliti mengambil kira kepentingan masa depan ahli. "Simpanan yang ada akan dijadikan sebagai bayaran bulanan, lebih kurang macam pencen tetapi bukan, sebab pencen adalah dijamin. Bayaran akan dibuat bergantung kepada jumlah simpanan."Ini selari dengan mandat asal KWSP untuk menjamin perbelanjaan selepas persaraan. Data juga menunjukkan banyak negara juga tidak lagi melaksanakan pengeluaran penuh,"katanya.Bayaran pertama di bawah kaedah mandatori ini akan dibuat selepas persaraan ahli yang lahir selepas 2010 yang dijangka berlaku beberapa dekad dari sekarang. Malaysia antara segelintir kecil negara di dunia yang masih membenarkan pengeluaran sekali gus bagi skim persaraan.

(Ketua Pegawai Strategi KWSP, Nurhisham Hussein)


Ringgit ditutup tinggi berbanding dolar

KUALA LUMPUR, 11 Julai- Ringgit ditutup tinggi berbanding dolar AS hari ini ketika para pelabur menunggu lebih banyak petunjuk mengenai keadaan inflasi di Amerika Syarikat (AS) daripada data Indeks Harga Pengguna (IHP) yang akan diumumkan pada Rabu. Pada 6 petang, unit tempatan berada pada 4.6570/6610 berbanding dolar AS daripada paras penutup 4.6685/6725 pada Isnin.Ketua ahli ekonomi dan ketua kewangan sosial Bank Muamalat Malaysia Bhd Dr Mohd Afzanizam Abdul Rashid berkata peserta pasaran akan menilai pandangan mereka mengenai kadar faedah AS berdasarkan kepada angka IHP AS yang begitu ditunggu-tunggu. "Angka IHP AS pada Rabu merupakan fokus utama minggu ini apabila konsensus menunjukkan bahawa inflasi akan menyederhana pada Jun," katanya kepada Bernama. Beliau berkata pandangan konsensus adalah inflasi keseluruhan dan IHP teras AS akan mencatatkan peningkatan perlahan pada Jun masing-masing pada 3.1 peratus (Mei: 4.0 peratus) dan 5.0 peratus (Mei: 5.3 peratus). Sementara itu, ringgit diniagakan rendah berbanding kumpulan mata wang utama lain.Unit tempatan susut berbanding euro kepada 5.1264/1308 daripada paras penutup 5.1176/1220 pada Isnin, turun berbanding yen Jepun kepada 3.3162/3193 daripada 3.2761/2792 dan jatuh berbanding pound Britain kepada 6.0136/0187 daripada 5.9785/9836.Ringgit juga diniagakan rendah berbanding mata wang negara Asean lain. Unit tempatan jatuh berbanding dolar Singapura kepada 3.4723/4755 daripada paras penutup 3.4612/4644 pada Isnin dan susut berbanding baht Thai kepada 13.3780/3956 daripada 13.2790/2961. Ringgit berkurangan berbanding rupiah Indonesia kepada 307.2/307.7 daripada 306.9/307.4 dan turun berbanding peso Filipina kepada 8.42/8.43 daripada 8.38/8.39.- BERNAMA


KUALA LUMPUR, 11 Julai- Bursa Malaysia ditutup pada paras tertinggi harian pada Selasa, sejajar dengan prestasi positif yang dicatatkan bursa serantau apabila sentimen pasaran berubah positif sekali gus mendorong minat risiko pelabur.Pada 5 petang, FTSE Bursa Malaysia KLCI (FBM KLCI) meningkat 8.40 mata atau 0.61 peratus kepada 1,391.46 daripada 1,383.06 ketika ditutup pada Isnin.Indeks barometer itu dibuka 3.03 mata lebih tinggi kepada 1,386.09 sebelum bergerak mencecah paras terendah harian 1,384.84 pada pertengahan sesi petang.Keseluruhan pasaran juga positif apabila kaunter untung mengatasi kaunter rugi sebanyak 471 berbanding 368, manakala 418 kaunter tidak berubah, 993 kaunter tidak diniagakan dan 16 yang lain digantung.Jumlah dagangan meningkat kepada 2.83 bilion unit bernilai RM1.86 bilion daripada 2.24 bilion unit bernilai RM1.51 bilion pada Isnin.Pengarah Urusan SPI Asset Management, Stephen Innes berkata FBM KLCI berakhir lebih tinggi apabila sentimen dirangsang selepas pihak berkuasa di China melanjutkan sokongan untuk pemaju hartanah di republik itu.Beliau berkata pelabur tempatan bagaimanapun masih agak berhati-hati sebelum Indeks Harga Pengguna (IHP) Amerika Syarikat (AS) dikeluarkan pada Rabu.“Memandangkan kekurangan bukti Rizab Persekutuan AS (Fed) bahawa inflasi teras berada dalam aliran menurun dan sebab utama pegawai Fed mahu sekurang-kurangnya dua lagi kenaikan kadar faedah, maka jika kita mencatatkan data inflasi teras yang lekit, itu boleh dianggap sebagai negatif untuk risiko global kerana ia akan memacu hasil AS yang lebih tinggi.\“Berdasarkan sektor, ia jelas seperti semua bidang berada dalam situasi tunggu dan lihat,” katanya kepada Bernama.Inflasi lekit merupakan satu fenomena apabila harga tidak menyesuai secara cepat dengan perubahan dalam penawaran dan permintaan, sekali gus menyebabkan inflasi berterusan.Dalam kalangan saham berwajaran tinggi, Maybank naik tujuh sen kepada RM8.74, Public Bank menokok satu sen kepada RM3.87, IHH Healthcare menambah enam sen kepada RM5.88, manakala CIMB dan Tenaga Nasional masing-masing meningkat dua sen kepada RM5.21 dan RM9.05.Antara saham aktif, EP Manufacturing melonjak 27 sen kepada 98 sen, Widad menambah setengah sen kepada 42 sen, Sarawak Consolidated meningkat 2.5 sen kepada 48.5 sen, manakala BSL Corporation dan Jade Marvel masing-masing tidak berubah pada empat sen dan 22 sen.Sementara itu, Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata FBM KLCI meneruskan trajektori menaik apabila sentimen pasaran terus bertambah baik di seluruh rantau ini.Beliau berkata di peringkat serantau, indeks utama ditutup kebanyakannya lebih tinggi susulan petunjuk positif daripada ekuiti global dalam tempoh semalaman.“Sementara itu, pelabur gembira dengan langkah proaktif yang dilaksanakan oleh pihak pengawal selia China bagi mendesak institusi kewangan, dengan menggesa mereka memudahkan syarat yang lebih menggalakkan bagi syarikat hartanah.“Ini termasuk menggalakkan rundingan bagi melanjutkan pinjaman tertunggak justeru, menyediakan unjuran positif kepada pelabur,” katanya.Thong juga berkata pegawai Fed AS memaklumkan bahawa bank pusat itu perlu meneruskan langkah pengetatan sepanjang tahun ini untuk menurunkan inflasi secara berkesan kepada dua peratus yang disasarkan.Oleh yang demikian, para pelabur perlu kekal berhati-hati, katanya.“Walaupun mendapat sokongan kuat daripada institusi tempatan, sentimen berhati-hati semasa menunjukkan bahawa indeks penanda aras dijangka kekal dalam julat kecil bagi tempoh terdekat.“Oleh itu, kami menjangkakan FBM KLCI berada dalam aliran berjulat 1,380 hingga 1,395 untuk baki minggu ini,” katanya.Di papan indeks, Indeks FBM Emas naik 57.90 mata kepada 10,256.55; Indeks FBMT 100 menokok 56.20 mata kepada 9,948.90; Indeks FBM Emas Syariah meningkat 67.16 mata kepada 10,544.36; Indeks FBM 70 menambah 60.20 mata kepada 13,523.83 dan Indeks FBM ACE melonjak 61.09 mata kepada 5,219.53.Mengikut sektor, Indeks Perkhidmatan Kewangan menambah 64.53 mata kepada 15,466.88; Indeks Produk dan Perkhidmatan Perindustrian naik 0.17 mata kepada 159.05; Indeks Tenaga susut 4.22 mata kepada 802.22 dan Indeks Perladangan menokok 73.73 mata kepada 6,901.43.Jumlah dagangan di Pasaran Utama meningkat kepada 2.01 bilion unit bernilai RM1.60 bilion daripada 1.61 bilion unit bernilai RM1.31 bilion pada Isnin.Jumlah dagangan waran naik kepada 311.74 juta unit bernilai RM48.00 juta daripada 240.71 juta unit bernilai RM36.50 juta semalam.Jumlah dagangan di Pasaran ACE pula sebanyak 504.39 juta saham bernilai RM213.07 juta berbanding dengan 381.81 juta saham bernilai RM159.22 juta sebelumnya.Kaunter produk dan perkhidmatan pengguna menyumbang 275.91 juta saham yang didagangkan di Pasaran Utama; produk dan perkhidmatan perindustrian (820.21 juta); pembinaan (113.19 juta); teknologi (192.53 juta); SPAC (tiada); perkhidmatan kewangan (79.91 juta); hartanah (221.81 juta); perladangan (27.48 juta); REIT (4.88 juta); dana tertutup (270,700); tenaga (108.37 juta); penjagaan kesihatan (40.37 juta); telekomunikasi dan media (61.13 juta); pengangkutan dan logistik (34.37 juta); serta utiliti (31.92 juta).-BERNAMA


AMRO kekalkan unjuran pertumbuhan Malaysia pada 4.6 peratus tahun ini

KUALA LUMPUR, 11 Julai - Pejabat Penyelidikan Makroekonomi Asean+3 (AMRO) mengekalkan unjuran pertumbuhan jangka pendek bagi rantau Asean+3 pada 4.6 peratus tahun ini. Ketua Ahli Ekonominya, Hoe Ee Khor berkata pemulihan 10 anggota Asean berserta China, Jepun dan Korea Selatan kini bergantung pada permintaan yang berdaya tahan di rantau ini.Menerusi kemas kini Tinjauan Ekonomi Serantau Asean+3 AMRO, pemulihan pasaran buruh, inflasi yang semakin reda serta kerancakan pelancongan intra-serantau menjadi penampan permintaan luar yang perlahan.

"Tanpa sebarang kejutan baharu serta pemulihan kitaran semikonduktor global dijangka bermula tahun ini, prestasi eksport rantau ini diramal lebih cerah."Permintaan meningkat daripada pelancong China juga memberikan dorongan tambahan kepada pertumbuhan," katanya.Bagaimanapun, Hoe berkata terdapat beberapa risiko luaran yang berlanjutan termasuk ancaman kemelesetan di Amerika Syarikat dan Eropah.Tambahnya, pembuat dasar ASEAN+3 perlu berwaspada terhadap tekanan kewangan yang meningkat akibat dasar monetari Amerika Syarikat yang lebih ketat.


Kadar jangka pendek ditutup stabil dengan operasi BNM

KUALA LUMPUR, 11 Julai- Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional meningkat kepada RM52.15 bilion daripada RM49.02 bilion pagi ini manakala mudah tunai dana Islam menambah menjadi RM27.61 bilion daripada RM27.05 bilion sebelumnya.Terdahulu, bank pusat mengendalikan dua tender repo berbalik.Selain itu, ia turut mengumumkan ketersediaan repo berbalik, perjanjian jual dan beli semula serta kemudahan murabahah komoditi bercagar untuk tempoh satu hingga tiga bulan.Pada 4 petang, BNM menawarkan tender pasaran wang konvensional RM51.60 bilion dan tender pasaran wang murabahah RM27.60 bilion, kedua-duanya untuk wang sehari.Pada 10 Julai, Kadar Semalaman Islam Malaysia (MYOR-i) ialah pada tiga peratus.- BERNAMA


Inisiatif Payung Rahmah berjaya stabilkan inflasi - KPDN

KUALA LUMPUR, 11 Julai - Inisiatif Payung Rahmah terbukti berjaya menstabilkan inflasi pada kadar yang lebih rendah.Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata kedudukan inflasi dengan trend mereda bagi Subkumpulan Makanan di Luar Rumah iaitu pada kadar 8.1 peratus turut disumbangkan oleh pengenalan Menu Rahmah pada 31 Januari lepas.

"Subkumpulan Makanan di Rumah mencatatkan kadar inflasi yang lebih rendah iaitu 4.3 peratus (Mei 2023) berbanding lima peratus (April 2023), manakala Subkumpulan Makanan di Luar Rumah berjaya diturunkan kepada kadar 8.1 peratus (Mei 2023) berbanding 9.6 peratus (November 2022)," katanya menerusi kenyataan.Salahuddin berkata, setakat ini, terdapat sebanyak 2,922 bilangan operator pengusaha Menu Rahmah di seluruh negara dan 290 pengusaha Menu Siswa Rahmah.Dalam pada itu, Salahuddin berkata program Jualan Rahmah yang menawarkan diskaun harga barangan makanan dan keperluan asas sehingga 30 peratus sedang giat dilaksanakan melibatkan 222 kawasan Parlimen di seluruh negara dengan 3,557 lokasi Jualan Rahmah telah dilaksanakan setakat 30 Jun lepas.Tambah Salahuddin, penekanan kini akan diberikan kepada pelaksanaan Jualan Rahmah secara bergerak dengan tanda pagar #KedaiCariRakyat bagi memastikan manfaat program itu dapat dinikmati oleh lebih ramai golongan rakyat berpendapatan rendah.


Campur tangan BNM dalam pasaran pertukaran asing stabilkan nilai ringgit

KUALA LUMPUR, 11 Julai - Langkah campur tangan Bank Negara Malaysia (BNM) dalam pasaran pertukaran asing dilihat berkesan dalam menstabilkan nilai ringgit ketika ini.Penganalisis ekonomi, Profesor Madya Dr. Mohamed Eskandar Shah Mohd Rasid berpandangan ia harus disusuli beberapa langkah lain bagi memastikan ringgit terus stabil dan kukuh.Jelasnya, penetapan had ke atas hasil eksport dalam mata wang asing wajar dipertimbangkan bank pusat dengan disokong pengeksport sebagai intervensi jangka pendek.

"Langkah-langkah yang diambil oleh BNM itu harus disokong oleh pemain industri terutamanya pengeksport, itu paling mudah dan juga produk-produk pelancongan kita harus lagi dipergiatkan supaya kita ambil kesempatan ringgit yang lebih kompetatif."Ini untuk menarik lagi pelancong asing untuk datang ke Malaysia dan juga menggalakkan rakyat Malaysia pergi bercuti dalam negara berbanding melancong ke luar negara sebab akan menyebabkan pengaliran matawang ke luar," katanya. Tambah Mohamad Eskandar, kesinambungan dasar negara juga amat penting bagi mengekalkan keyakinan pelabur.Katanya, ia menjamin kemasukan pelaburan baharu dan menggalakkan permintaan bagi ringgit.


Indeks harga bahan binaan catat penurunan

KUALA LUMPUR, 11 Julai- Indeks harga seunit bagi beberapa bahan binaan di kawasan terpilih menunjukkan penurunan, berdasarkan perbandingan bulanan.Bagi Jun 2023, indeks harga seunit besi merekodkan penurunan antara 0.6 peratus dan 2.3 peratus berbanding bulan sebelumnya, membabitkan hampir semua kawasan Semenanjung Malaysia dan Sabah.Keluli dan logam turut mencatatkan penurunan antara 0.3 peratus dan 2.1 peratus bagi semua kawasan di Semenanjung Malaysia, Sabah dan Sarawak. Penyusutan itu seiring senario penurunan harga besi dan bijih besi di peringkat global.Sebaliknya, indeks harga seunit simen terus mencatat peningkatan harga, namun dalam kadar lebih perlahan antara 0.1 peratus dan 0.9 peratus berbanding Mei 2023.Situasi sama bagi indeks harga seunit kayu yang meningkat antara 2.3 peratus dan 4.0 peratus di semua kawasan di Semenanjung Malaysia kecuali Johor, Selangor, Kuala Lumpur, Melaka dan Negeri Sembilan.Bagaimanapun, ia kekal tidak berubah bagi semua kawasan di Sabah dan Sarawak berbanding Mei 2023.


Ringgit dibuka tinggi, data IHP AS dijangka rendah

KUALA LUMPUR, 11 Julai- Nilai ringgit dibuka agak tinggi pagi ini berbanding dolar AS apabila mata wang AS mencatatkan penurunan kerana pasaran menjangkakan data Indeks Harga Pengguna (IHP) Amerika Syarikat (AS) yang akan dikeluarkan esok adalah lebih rendah.Pada 9.05 pagi, mata wang tempatan diniagakan pada 4.6605/6650 berbanding dolar AS daripada 4.6685/6725 pada penutup Isnin.Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata konsensus menganggarkan IHP keseluruhan dan teras AS masing-masing mencatatkan kenaikan lebih perlahan pada Jun iaitu 3.1 peratus (Mei: 4.0 peratus) dan 5.0 peratus (Mei: 5.3 peratus).Beliau menambah indeks dolar AS merosot kepada 101.94 mata manakala hasil nota Perbendaharaan AS 10 tahun susut kepada 3.99 peratus selepas berlegar lebih 4.00 peratus sejak dua hari lepas.Selain itu, penunjuk dari China juga kurang memberangsangkan dengan kadar inflasi tidak berubah pada 0.0 peratus pada bulan Jun selepas meningkat 0.2 peratus pada bulan sebelumnya.Pihak berkuasa China juga telah mengumumkan langkah untuk menyokong sektor hartanah dengan membenarkan pinjaman dilanjutkan selama setahun untuk pemaju hartanah yang tidak berdaya maju.

“Justeru, gandingan MYR/USD dijangka lemah kerana prospek global kekal tidak menentu.“Sementara nilai ringgit mungkin lemah dalam tempoh terdekat, aliran dana terkini dalam pasaran bon menunjukkan pelabur asing terus kekal sebagai pembeli bersih dengan merekodkan RM5.2 bilion pada Jun, lebih tinggi daripada RM3.0 bilion pada bulan sebelumnya,” katanya. kepada Bernama.Dalam enam bulan pertama 2023,  dana asing telah menjadi pembeli bersih dengan sejumlah RM21.2 bilion, berbanding jualan bersih RM3.2 bilion pada separuh pertama 2022.Dalam pada itu, ringgit diniagakan rendah berbanding sekumpulan mata wang utama yang lain.Mata wang tempatan menyusut berbanding euro kepada 5.1307/1357 daripada 5.1176/1220 pada penutupan Isnin, lebih rendah berbanding yen Jepun kepada 3.2985/3020 daripada 3.2761/2792 semalam dan lemah berbanding pound Britain kepada 5.9981/6.0039 daripada 5.9785/9836 sebelumnya.Berbanding mata wang Asean yang lain, ringgit bergerak kebanyakannya rendah.Mata wang tempatan turun berbanding dolar Singapura kepada 3.4692/4728 daripada penutupan Isnin pada 3.4612/4644, susut berbanding baht Thai kepada 13.3214/3400 daripada 13.2790/2961 semalam dan agak rendah berbanding peso Filipina pada 8.39/8.40 daripada 8.38/8.39 sebelumnya.Namun begitu, ringgit mengukuh berbanding rupiah Indonesia pada 306.4/306.9 daripada 306.9/307.4 semalam.- BERNAMA


Kadar jangka pendek kekal stabil hari ini

KUALA LUMPUR, 11 Julai- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM49.02 bilion dan RM27.05 bilion dalam dana Islam.Hari ini, bank pusat akan mengendalikan dua tender repo berbalik iaitu tender RM1.5 bilion untuk 31 hari dan tender RM500 juta selama 92 hari.Selain itu, ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, BNM akan menawarkan sehingga RM50.2 bilion untuk tender semalaman konvensional dan RM27.1 bilion tender semalaman Murabahah.- BERNAMA


Niaga hadapan KLIBOR tidak catat dagangan pada sesi awal

KUALA LUMPUR, 11 Julai - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi awal hari ini.Pada 9.25 pagi, bulan semerta Julai 2023, Ogos 2023, September 2023 dan Disember 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar. - BERNAMA


Kadar OPR kekal beri kelegaan kepada isi rumah - Penganalisis

KUALA LUMPUR, 11 Julai - Pengekalan unjuran pertumbuhan Keluaran Dalam Negara Kasar (KDNK) oleh Bank Negara Malaysia (BNM) tahun ini dilihat banyak dipengaruhi beberapa faktor. Menurut Setiausaha Pertubuhan Penganalisis Teknikal Malaysia, Muhammad Azmi Mohd Amin, antaranya perbelanjaan isi rumah, pemulihan sektor pelancongan dan aktiviti.Menurut beliau, peningkatan perbelanjaan isi rumah juga akan dipengaruhi pengkalan Kadar Dasar Semalaman (OPR)."Dengan pengekalan kadar OPR ini sedikit sebanyak dia memberi kelegaan kepada isi rumah. Ini kerana, dari segi bayaran ansuran bulanan kekal."Sebab sebelum ini apabila kenaikan kadar faedah ini sekali gus mengurangkan pendapatan yang boleh dibelanjakan oleh isi rumah," katanya ketika ditemui RTM di sini.Katanya, ketibaan pelancong turut menyumbang kepada kerancakan ekonomi yang akan mempengaruhi pertumbuhan KDNK.Semalam, BNM mengumumkan mengekalkan unjurannya pertumbuhan KDNK negara pada tahun ini antara 4.0 peratus dan 5.0 peratus.

(Setiausaha Pertubuhan Penganalisis Teknikal Malaysia, Muhammad Azmi Mohd Amin)


Ringgit ditutup mendatar berbanding dolar AS

KUALA LUMPUR, 10 Julai - Ringgit ditutup hampir tidak berubah berbanding dolar AS pada Isnin berikutan kekurangan permintaan dan penurunan harga minyak.Pada 6 petang, unit tempatan berada pada 4.6685/6725 berbanding dolar AS daripada 4.6655/6675 pada Jumaat lepas.Ketua Ekonomi dan Ketua Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit kekal lemah hari ini walaupun data senarai gaji bukan ladang (NFP) Amerika Syarikat (AS) yang diterbitkan Jumaat lepas lebih lemah daripada jangkaan.Beliau berkata indeks harga pengguna (IHP) China tidak berubah pada Jun tahun ke tahun, paras terendah sejak Februari 2021, menunjukkan bahawa ekonomi kedua terbesar dunia itu akan mempunyai lebih banyak ruang untuk menggunakan dasar monetari bagi menyokong ekonomi."Ini akan meningkatkan lagi daya tarikan dolar AS kerana kadar faedah AS dijangka kekal tinggi berbanding bank-bank pusat utama lain di seluruh dunia," katanya kepada Bernama.Sementara itu, Pengarah Urusan SPI Asset Management Stephen Innes berkata peniaga tukaran asing di Asia kekal berhati-hati untuk menjual dolar AS menjelang IHP AS minggu ini, kerana kebimbangan yang terus membelenggu boleh menyokong dolar AS. Rizab Persekutuan (Fed) juga menggunakan kadar faedah yang lebih tinggi bagi meredakan inflasi."Oleh itu, mereka tetap enggan menjual pegangan dolar AS mereka sehingga Fed memberi isyarat jeda definitif mengenai kadar faedah," katanya.

Ringgit diniagakan rendah berbanding sekumpulan mata wang utama pada penutup hari ini.Ia susut berbanding euro kepada 5.1176/1220 daripada 5.0765/0787 pada penutup Jumaat, jatuh berbanding yen Jepun kepada 3.2761/2792 daripada 3.2601/2617 dan lemah berbanding pound kepada 5.9785/9836 daripada 5.9466/9492.Sementara itu mata wang tempatan diniagakan bercampur-campur berbanding mata wang Asean lain.Ringgit susut berbanding dolar Singapura kepada 3.4612/4644 daripada 3.4511/4528 pada penutup Jumaat dan lemah berbanding baht Thailand kepada 13.2790/2961 daripada 13.2471/2588.Bagaimanapun, ringgit meningkat berbanding rupiah Indonesia kepada 306.9/307.4 daripada 308.0/308.3 dan hampir tidak berubah berbanding peso Filipina kepada 8.38/8.39 daripada 8.39/8.39. - BERNAMA


Bursa Malaysia kembali meningkat, dipacu minat belian

KUALA LUMPUR, 10 Julai- Bursa Malaysia dibuka rendah pada awal dagangan sebelum kembali meningkat, didorong oleh minat belian baharu berikutan harga saham yang lebih rendah di tengah-tengah sentimen pasaran tempatan yang berhati-hati, kata seorang peniaga.Pada 9.17 pagi, FTSE Bursa Malaysia KLCI (FBM KLCI) meningkat 3.81 mata kepada 1,381.48 daripada 1,377.67 pada penutup Jumaat.Indeks utama dibuka 0.11 mata lebih rendah pada 1,377.56.Pasaran yang lebih luas turut positif, menyaksikan kaunter untung mengatasi kaunter rugi 185 berbalas 165, manakala 291 kaunter tidak berubah, 1,618 tidak diniagakan dan 26 yang lain digantung.Jumlah dagangan 275.21 juta unit bernilai RM141.91 juta.Menurut Malacca Securities Sdn Bhd menerusi catatan penyelidikannya, pelabur dijangka kekal berhati-hati sambil menantikan pengeluaran data kadar pengangguran Malaysia.

“Saham-saham berharga rendah mungkin menyaksikan konsolidasi selepas mempamerkan prestasi kukuh minggu lepas. Walaupun pemulihan masih berlaku, kami menjangkakan kenaikan harga mungkin terhad di tengah-tengah aktiviti pengambilan untung.“Selain itu, kami mengunjurkan tumpuan akan beralih ke arah pendapatan korporat yang akan datang di AS. Bagi komoditi pula, minyak mentah Brent pulih melebihi paras US$78 setong, manakala harga minyak sawit mentah susut menghampiri paras RM3,800 satu tan,” katanya.Dalam kalangan saham berwajaran tinggi, Maybank dan CIMB masing-masing tidak berubah pada paras RM8.67 dan RM5.16, Public Bank mengukuh 2.0 sen kepada RM3.87, IHH Healthcare menambah satu sen menjadi RM5.80 manakala TNB susut 1.0 sen kepada RM9.04. Bagi saham aktif, SkyWorld tidak berubah pada 80 sen, MyEG meningkat 3.5 sen kepada 75 sen, manakala Sarawak Consolidated turun setengah sen menjadi 46 sen dan RGB International berkurangan 1.0 sen kepada 37 sen.Di papan indeks, Indeks FBM Emas menokok 26.01 mata kepada 10,192.49, Indeks FBMT 100 lebih tinggi 26.75 mata pada 9,887.07, Indeks FBM ACE meningkat 9.0 mata menjadi 5,148.87, Indeks FBM 70 naik 34.27 mata kepada 13,479.96 dan Indeks FBM Emas Syariah mengukuh 28.72 mata kepada 10,459.90.Mengikut sektor, Indeks Perkhidmatan Kewangan memperoleh 34.42 mata kepada 15,441.91, Indeks Tenaga meningkat 10.27 mata kepada 802.47, Indeks Perladangan menambah 11.03 mata kepada 6,813.96, dan Indeks Produk dan Perkhidmatan Perindustrian merosot 0.09 mata kepada 158.16. -BERNAMA


Perbincangan antara PM, Elon Musk melangkaui sektor EV - Tengku Zafrul

KUALA LUMPUR, 10 Julai - Perbincangan antara Perdana Menteri, Datuk Seri Anwar Ibrahim dan Ketua Pegawai Eksekutif Tesla, Elon Musk tidak hanya tertumpu kepada sektor kenderaan elektrik (EV) semata-mata tetapi turut membabitkan sektor lain.Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata terdapat lebih daripada sektor EV yang boleh diteroka untuk menarik lebih banyak potensi atau komitmen pelaburan dalam sektor automotif dan sektor lain yang boleh dipasarkan di Malaysia.

"Kita tunggu dahulu. Saya pun tidak mahu mendahului perbincangan antara Perdana Menteri dan Elon Musk, yang penting ini satu perkembangan positif. Kita mahu komitmen pelaburan yang tinggi dalam sektor automotif dan sektor-sektor lain," katanya kepada pemberita selepas merasmikan prapelancaran Pameran Mobiliti Elektrik Antarabangsa (IEMS) 2023, di sini.Datuk Seri Anwar, dijangka menerima panggilan telefon daripada Musk hujung minggu ini.  Tesla, pereka dan pengilang EV yang beribu pejabat di Austin, Texas, AS, akan membuat penampilan sulung rasminya di Malaysia dengan pelancaran rasmi berlangsung di Kuala Lumpur pada 20 Julai.


Operasi BNM bantu kadar jangka pendek kekal stabil hari ini

KUALA LUMPUR, 10 Julai - Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan berjumlah RM45.69 bilion dan RM25.22 bilion dalam dana Islam.Hari ini, bank pusat akan mengendalikan dua tender repo berbalik melibatkan tender RM1 bilion untuk 31 hari dan tender RM500 juta selama 92 hari.Selain itu, BNM akan menjalankan tender Bil Islam Antara Bank Bank Negara bernilai RM3 bilion bertempoh lapan hari.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada 4 petang, BNM akan menawarkan sehingga RM47.7 bilion untuk tender semalaman konvensional dan RM25.2 bilion bagi tender semalaman Murabahah. - BERNAMA


KUALA LUMPUR, 10 Julai- Ringgit dibuka lebih tinggi berbanding dolar AS pagi ini selepas senarai gaji bukan pertanian (NFP) Amerika Syarikat (AS) yang dikeluarkan lebih lemah dan ini telah membantu menstabilkan mata wang tempatan, kata seorang penganalisis.Pada 9.00 pagi, unit tempatan menambah nilai kepada 4.6555/6600 berbanding dolar AS daripada 4.6655/6675 pada penutup Jumaat.NFP AS merekodkan 209,000 pada Jun 2023 berbanding jangkaan 220,000 dan ia merupakan paras terendah sejak Disember 2020.Selain itu, Pengarah Urusan SPI Asset Management Stephen Innes berkata mesyuarat dua hari antara Setiausaha Perbendaharaan AS Janet Yellen dengan pegawai tertinggi di Beijing, China turut membantu menaikkan sentimen peniaga memandangkan ketegangan AS-China dijangka mereda.“Bagaimanapun, peniaga masih mengambil sikap berhati-hati menjelang laporan Indeks Harga Pengguna (CPI) AS dan data aktiviti China minggu ini yang semakin lemah,” katanya.

(Ringgit dibuka tinggi berbanding dolar AS)

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid pula berkata data NFP AS memberi petunjuk bercampur-campur mengenai keputusan dasar monetari Rizab Persekutuan dalam mesyuarat Jawatankuasa Pasaran Terbuka Persekutuan (FOMC) pada 25 Julai.Sementara itu, ringgit diniaga rendah berbanding sekumpulan mata wang utama yang lain.Mata wang tempatan menyusut nilai berbanding euro kepada 5.1043/1092 daripada 5.0765/0787 pada penutupan Jumaat, rendah berbanding yen Jepun kepada 3.2668/2702 daripada 3.2601/2617 dan lemah berbanding pound Britain kepada 5.9707/9765 daripada 5.9466/9492 sebelumnya.Ringgit diniagakan bercampur-campur berbanding mata wang Asean yang lain.Nilai ringgit menyusut berbanding dolar Singapura kepada 3.4549/4585 daripada 3.4511/4528 pada penutupan urus niaga Jumaat dan rendah berbanding baht Thai untuk mencatatkan paras 13.2484/2658 daripada 13.2471/2588. Namun begitu, nilai ringgit lebih tinggi berbanding rupiah Indonesia kepada 307.4/307.8 daripada 308.0/308.3 dan mengukuh berbanding peso Filipina pada 8.38/8.40 daripada 8.39/8.39 -BERNAMA


Niaga hadapan tidak diniagakan pada sesi pembukaan

KUALA LUMPUR, 10 Julai - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi awal pagi ini.Pada 9.17 pagi, bulan semerta Julai 2023, Ogos 2023, September 2023 dan Disember 2023 semuanya masih terikat pada 97.23.Kedua-dua jumlah dagangan dan kepentingan terbuka kekal sifar. - BERNAMA


Ringgit dijangka diniagakan secara berhati-hati minggu depan

KUALA LUMPUR, 8 Julai- Ringgit dijangka terus diniagakan secara berhati-hati minggu depan kerana pelabur kekal bimbang dengan prospek ekonomi global.Pengarah Urusan SPI Asset Management Stephen Innes memberitahu Bernama mata wang tempatan dijangka didagangkan dalam julat yang ketat di antara 4.65 dan 4.67 berbanding dolar AS, dipacu oleh pengeluaran data ekonomi global.“Kebanyakan paras harga minggu depan akan bergantung kepada data ekonomi global, termasuk data inflasi dari China, yang boleh menyebabkan ringgit diniagakan secara berhati-hati,” katanya.Sementara itu, Jawatankuasa Dasar Monetari (MPC) Bank Negara Malaysia (BNM) pada Khamis mengumumkan keputusan untuk mengekalkan kadar dasar semalaman (OPR) pada 3.00 peratus.Bank pusat itu berkata ekonomi Malaysia terus berkembang apabila data pendapatan dan pekerjaan kekal menggalakkan dan akan terus menyokong perbelanjaan isi rumah.Sehubungan itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka terus berlegar sekitar 4.66 berbanding dolar AS minggu depan.Pada asas Jumaat ke Jumaat, ringgit diniagakan rendah sedikit berbanding dolar AS kepada 4.6655/6675 daripada 4.6635/6705 pada minggu sebelumnya.Unit tempatan itu didagangkan lebih rendah berbanding sekumpulan mata wang utama.Ia jatuh berbanding yen Jepun kepada 3.2601/2617 daripada 3.2220/2273 pada Jumaat sebelumnya, susut berbanding pound Britain kepada 5.9466/9492 daripada 5.8923/9012 dan turun berbanding euro kepada 5.0765/0787 berbanding 5.0571/0647 sebelum ini.Ringgit juga diniagakan bercampur-campur berbanding mata wang rakan Asean.Ia mengukuh berbanding rupiah Indonesia kepada 308.0/308.3 daripada 309.5/310.1 sebelumnya dan meningkat berbanding peso Filipina kepada 8.39/8.39 berbanding 8.44/8.46 pada Jumaat lepas.Bagaimanapun, unit tempatan itu diniagakan rendah berbanding dolar Singapura kepada 3.4511/4528 daripada 3.4376/4431 seminggu sebelumnya dan susut berbanding baht Thailand kepada 13.2471/2588 daripada 13.1529/1786.- BERNAMA


MOF luluskan MyEG sebagai ejen kutipan hasil kerajaan

KUALA LUMPUR, 8 Julai - Kementerian Kewangan (MoF) meluluskan pelantikan MyEG Services Bhd (MyEG) sebagai ejen kutipan hasil kerajaan dan melanjutkan peranan syarikat itu sebagai penyedia perkhidmatan dalam talian Jabatan Imigresen Malaysia.Menurut penyedia perkhidmatan e-kerajaan itu, terma lanjutan akan dimuktamadkan berdasarkan perbincangan selanjutnya dengan kerajaan apabila tiba masanya dan perjanjian untuk memformalkan pelanjutan itu akan ditandatangani kemudian.

"Lembaga pengarah berpendapat lanjutan itu memberi manfaat kepada syarikat dan dijangka menyumbang secara positif kepada pendapatan dan aset bersih sesaham syarikat bagi tahun kewangan berakhir 31 Disember 2023 dan selanjutnya," kata MyEG menerusi kenyataan.Menurut MyEG, syarikat akan membuat pengumuman yang diperlukan pada masa sesuai kepada Bursa Malaysia Securities untuk perkembangan selanjutnya pelanjutan itu sekiranya terdapat maklumat penting di bawah Keperluan Penyenaraian Pasaran Utama.


Pelan Pemulihan FELDA: Kerajaan lulus jaminan RM9.9 bilion untuk terbit sukuk

KUALA LUMPUR, 9 Julai – Kerajaan Perpaduan komited untuk menyempurnakan pelaksanaan Pelan Pemulihan FELDA.Ini termasuk pelupusan hutang peneroka seperti yang diumum Perdana Menteri, Datuk Seri Anwar Ibrahim.Kementerian Kewangan (MOF) memaklumkan, tindakan susulan akan diambil bagi menyempurnakan pelaksanaan pelan berkenaan.

"Jaminan kerajaan hingga RM9.9 bilion telah diluluskan untuk membolehkan FELDA menerbitkan sukuk."Bermula tahun ini, kerajaan telah menyalurkan peruntukan sehingga RM1 bilion setahun bagi membolehkan penebusan semula sukuk FELDA," kata MOF menerusi kenyataan.Tambah MOF, ia antara lain bertujuan membiayai hapus kira hutang peneroka.

PM nafi kenyataan Muhyiddin hapus hutang FELDA


Penerokaan TNB di Eropah, pacu agenda peralihan tenaga - Nik Nazmi

SHAH ALAM, 9 Julai - Penerokaan Tenaga Nasional Berhad (TNB) dalam perniagaan tenaga boleh baharu di Eropah (TBB) menawarkan pengetahuan bernilai bagi memacu agenda Peralihan Tenaga (ET) negara.Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata peralihan akan turut memberi manfaat kepada negara melalui pemindahan teknologi dan peningkatan kecekapan modal insan.

"Menerusi anak syarikat milik penuh TNB di United Kingdom (UK), Vantage RE Ltd syarikat tenaga ini di landasan tepat dalam mengurangkan jejak karbonnya selain mengembangkan tenaga boleh baharu di dalam dan luar negara," kata Nik Nazmi.Beliau berkata demikian ketika merasmikan ibu pejabat baharu Vantage RE di 20 Eastbourne Terrace dan melawat ladang angin luar pesisir Vantage RE di luar pesisir pantai Blyth, Pantai Timur Laut England.Vantage RE yang ditubuhkan pada 2021, memiliki, mengendalikan, membangun dan mengurus portfolio aset tenaga boleh baharu di UK dan Eropah.Ia merupakan sebahagian daripada komitmen global TNB terhadap alam sekitar, sosial dan tadbir urus. TNB kini mempunyai lebih daripada 630 Megawatt aset yang terdiri daripada projek tenaga suria, angin darat dan luar pesisir merentasi UK.


OPR kekal 3%, bantu kurangkan bebanan peminjam terkesan

KUALA LUMPUR, 7 Julai- Kadar Dasar Semalaman (OPR) yang dikekalkan pada kadar 3 peratus seperti diumum Bank Negara Malaysia (BNM) semalam, pastinya memberi kelegaan kepada peminjam.Penganalisis Ekonomi, Prof Madya Dr Aimi Zulhazmi Abdul Rashid berpandangan, pengekalan kadar OPR dilihat dapat membantu mengurangkan bebanan para peminjam yang terkesan. "Masih lagi ramai golongan rakyat yang menyesuaikan perbelanjaan mereka dengan kenaikan bayaran pinjaman kepada bank. "Jadi pengekalan ini memberikan ruang kepada rakyat yang sememangnya tertekan dengan kenaikan kos sara hidup, apatah lagi kebimbangan inflasi yang akan kembali berikutan kenaikan ringgit dalam beberapa bulan lalu," katanya kepada RTM.

(Prof Madya Dr Aimi Zulhazmi Abdul Rashid)

Berdasarkan data semasa, OPR patut dikekalkan sehingga akhir 2023, namun begitu sebarang perubahan besar kepada ekonomi global akan memberikan kesan langsung kepada ekonomi negara yang bersifat terbuka.Semalam, Jawatankuasa Dasar Monetari (MPC) Bank Negara Malaysia (BNM) membuat keputusan untuk mengekalkan OPR pada kadar 3 peratus.


OPR kekal tidak beri impak kepada perdagangan Malaysia

KUALA LUMPUR, 8 Julai - Keputusan Jawatankuasa Dasar Monetari (MPC) Bank Negara Malaysia (BNM) untuk mengekalkan kadar dasar semalaman (OPR) pada tiga peratus tidak akan memberi kesan dari aspek pelaburan domestik dan asing.Menteri Pelaburan, Perdagangan dan Industri (MITI), Tengku Datuk Seri Zafrul Tengku Abdul Aziz berkata ini berikutan perdagangan eksport dan import dipengaruhi ekonomi global.

"Kalau pelabur asing tidak banyak impaknya tapi kalau pelabur tempatan ini akan memudahkan apa yang mereka lakukan sekarang kerana kos pembiayaan tetap sama," katanya kepada media selepas merasmikan CGC's 28th FI/DFI & SME Awards 2022, di sini, pada Jumaat.Tengku Zafrul berkata, pelabur asing juga akan melihat kepada pelbagai faktor yang akan mempengaruhi perniagaan mereka. Ini meliputi infrastruktur, kemudahan menjalankan perniagaan dan bakat.Bagaimanapun katanya, paras OPR yang tidak berubah akan memberi impak kepada pelabur tempatan kerana akan memudahkan mereka bagi merancang hala tuju perniagaan.


Niaga hadapan fbm FBM KLCI ditutup rendah

KUALA LUMPUR, 7 Julai - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives ditutup rendah hari ini sejajar dengan prestasi kadar asas pasaran tunai.Pada penutup dagangan, Julai 2023 dan Ogos 2023, masing-masing merosot 6.5 mata kepada 1,376.5 dan 1,376, September 2023 berkurangan 7.5 mata kepada 1,358.5 dan Disember 2023 susut sembilan mata kepada 1,359. Jumlah dagangan meningkat kepada 6,348 lot daripada 6,244 lot pada Khamis manakala kepentingan terbuka merosot kepada 50,787 kontrak daripada 50,932 kontrak sebelum ini.Pada 5 petang, FBM KLCI merosot 8.28 mata atau 0.6 peratus kepada 1,377.67 daripada 1,385.95 pada Khamis. - BERNAMA


Ringgit ditutup rendah berbanding dolar AS

KUALA LUMPUR, 7 Julai- Ringgit mengakhiri urus niaga minggu ini dengan lebih rendah berbanding dolar Amerika Syarikat (AS) pada Jumaat, diasak kebimbangan mengenai kemungkinan Rizab Persekutuan AS (Fed) menaikkan kadar faedah, kata ahli ekonomi.Pada pukul 6.00 petang, ringgit susut ke paras 4.6655/6675 berbanding dolar AS daripada 4.6580/6630, semalam.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata data terbaharu Perubahan Pekerjaan Bukan Perladangan ADP bagi Jun yang mencatat angka lebih tinggi, mengukuhkan lagi pandangan bahawa pihak bank pusat AS itu tidak akan melonggarkan pendiriannya untuk menaikkan kadar faedah.“Oleh itu, data penggajian bukan perladangan yang dijangka diumumkan pada lewat hari ini, akan terus dipantau oleh penggiat pasaran (bagi mendapatkan petunjuk seterusnya),” katanya kepada BERNAMA.Dalam pada itu, ringgit turut diniagakan rendah berbanding mata wang utama lain.Unit tempatan itu rendah berbanding euro kepada 5.0765/0787 daripada 5.0600/0654, turun berbanding yen Jepun kepada 3.2601/2617 daripada 3.2323/2359 dan susut berbanding pound Britain kepada 5.9466/9492 daripada 5.9310/9374, semalam.Ringgit bagaimanapun mencatat prestasi bercampur-campur berbanding mata wang ASEAN iaitu rendah berbanding dolar Singapura kepada 3.4511/4528 daripada 3.4458/4497 serta tidak berubah berbanding peso Filipina pada 8.39/8.39.Namun, ringgit mengukuh berbanding rupiah Indonesia kepada 308.08/308.3 daripada 309.3/309.8 semalam dan naik berbanding baht Thailand kepada 13.2471/2588 daripada 13.2881/3088.- BERNAMA


Perjanjian bersama tiga syarikat EBC, bantu PROTON pertingkat sistem jualan

KUALA LUMPUR, 7 Julai- Proton Holdings Bhd memeterai perjanjian kerjasama strategik dengan tiga syarikat pembidaan dalam talian (EBC) untuk memudahkan proses penjualan kereta tukar beli pelanggan.Menerusi perjanjian bersama EBC terlibat iaitu myTukar Sdn Bhd, MUV Marketplace Sdn Bhd dan CARSOME Sdn Bhd, Proton yakin telah mengambil langkah penting ke arah sistem yang lebih cekap untuk pelanggan memiliki kereta baharu.Timbalan Ketua Pegawai Eksekutif Proton, Roslan Abdullah berkata, dengan memanfaatkan kepakaran menerusi platform e-dagang dan bidaan, EBC menawarkan pelanggan penyelesaian yang lancar dan menerima nilai tukar beli yang lebih kompetitif.Kerjasama itu membolehkan pelanggan menghantar kenderaan mereka untuk dilelong melalui platform dalam talian yang mesra pengguna.Langkah itu sekali gus mengurangkan keperluan pelanggan untuk melawat berbilang pengedar atau berunding dengan bakal pembeli serta menjimatkan masa.Melalui sistem lelongan yang adil dan terbuka, pelanggan akan dapat menerima nilai tukar beli yang kompetitif untuk kenderaan mereka.

(Ketua Pegawai Eksekutif Proton, Roslan Abdullah/Laman Web PROTON)


Nilai pelaburan negeri Melaka disasar meningkat

BATU BERENDAM, 7 Julai - Kerajaan negeri Melaka menyasarkan menerima peningkatan nilai pelaburan untuk tahun ini, berbanding RM8.2 bilion pada tahun lalu.Ketua Menteri, Datuk Seri Ab Rauf Yusoh berkata, setakat pertengahan tahun ini sebanyak RM5 bilion nilai pelaburan berjaya diraih negeri Melaka.Sebelum ini kerajaan negeri menyasarkan nilai pelaburan RM6 juta bagi tahun 2023. Beliau yakin pelaburan negeri Melaka boleh meningkat terutama menerusi pelaburan asing yang dimeterai bersama kerajaan negeri."Untuk menyasarkan Melaka pada tahun ini kita akan dapat lebih daripada RM5 bilion pada pertengahan tahun 2023, ini adalah merupakan sudah menepati sasaran dapat lebih banyak lagi lah daripada tahun ini insya-Allah jumlahnya nanti dari masa ke masa kita akan beritahu hingga Disember. RM5 bilion sudah tercapai tahun lepas kita ada RM8.2 bilion dan akan melebihi pada sasaran tersebut," kata Rauf, di sini.

(Rauf bercakap kepada media ketika merasmikan program pecah tanahdi Kilang Texas Instrument, di sini)

Mengulas lanjut katanya, kerjasama kerajaan negeri dengan pelabur asing bukan sahaja untuk memberi keuntungan kepada Melaka malah menambah peluang pekerjaan untuk rakyat negeri itu.


OPR kekal, beri kelegaan kepada peminjam

KUALA LUMPUR, 7 Julai- Kadar Dasar Semalaman (OPR) dikekalkan pada kadar tiga peratus pastinya memberi sedikit kelegaan buat peminjam yang terjejas akibat penambahan bayaran sebelum ini. Perkara itu disebabkan kadar OPR yang dinaikkan beberapa kali sebelum ini telah memberi impak kepada peminjam terutama yang berpendapatan rendah dan sederhana.Dalam satu temubual bersama Pensyarah Kanan Fakulti Ekonomi dan Pengurusan UKM Profesor Madya Dr. Norlin Khalid berkata, "walaupun kadarnya kekal, tetapi kesan tersebut masih ada kepada peminjam. Bagi peminjam dengan kadar tetap ia merangkumi kira-kira 55% daripada kumpulan berpendapatan rendah."Manakala bagi pinjaman berkadar terapung, bayaran pinjaman secara amnya akan meningkat. Jadi bayaran semula peminjam akan terjejas," katanya ketika ditemubual secara maya dalam Program Selamat Pagi Malaysia di Angkasapuri.Bagaimanapun beberapa insentif yang telah dilakukan kerajaan dalam membantu peminjam terutamanya peniaga berjaya mengurangkan bebanan mereka.


Ringgit dibuka rendah berbanding dolar AS pagi ini

KUALA LUMPUR, 7 Julai- Ringgit dibuka rendah berbanding dolar AS pagi, terjejas oleh data pasaran tenaga buruh Amerika Syarikat yang lebih kukuh dan ini boleh mendorong peluang Rizab Persekutuan (Fed) untuk mengekalkan pendirian ketat terhadap dasar monetari, kata seorang pakar ekonomi.Pada 9 pagi, unit tempatan menyusut nilai kepada 4.6680/6725 berbanding dolar AS daripada 4.6580/6630 pada penutupan Khamis.Data Perubahan Pekerjaan Bukan Ladang ADP  terkini untuk bulan Jun dilaporkan meningkat lebih tinggi daripada jangkaan kepada 497,000 berbanding 228,000.Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ini mungkin boleh menyebabkan Rizab Persekutuan mengekalkan pendirian mengehadkan dasar monetari bagi menurunkan inflasi ke arah sasarannya pada  2.0 peratus.

(Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid/ BERNAMA)

"Dolar AS akan disokong dengan baik selagi pasaran percaya Rizab Persekutuan akan meneruskan kempen kenaikan kadar faedahnya," katanya kepada Bernama.Selain itu, titik data AS malam ini adalah penting - Gaji Bukan Ladang  (NFP)  dijangka meningkat sebanyak 339,000 pada bulan Jun berdasarkan anggaran konsensus daripada 225,000 pada bulan sebelumnya.Justeru, Mohd Afzanizam berpendapat ringgit akan lemah kerana Rizab Persekutuan mungkin menaikkan 25 mata asas (bps) lagi dalam mesyuarat Jawatankuasa Pasaran Terbuka Persekutuan (FOMC) yang akan datang pada 25-26 Julai.Sementara itu, ringgit diniagakan rendah berbanding sekumpulan mata wang utama yang lain.Ia menyusut nilai berbanding euro kepada 5.0811/0860 daripada 5.0600/0654 pada penutupan urus niaga Khamis, rendah berbanding yen Jepun untuk mencatatkan paras 3.2401/2434 daripada 3.2323/2359 dan lemah berbanding pound Britain kepada 5.9433/9490 daripada 5.9310/9374 semalam.Berbanding mata wang Asean, ringgit diniagakan bercampur-campur.Nilai ringgit turun berbanding dolar Singapura kepada 3.4496/4532 daripada 3.4458/4497 pada Khamis tetapi meningkat berbanding baht Thai kepada 13.2335/2516 daripada 13.2881/3088.  Mata wang tempatan itu hampir tidak berubah nilainya berbanding rupiah Indonesia kepada 309.9/310.4 daripada 309.3/309.8 dan mendatar berbanding peso Filipina pada 8.39/8.40. - BERNAMA


Kadar jangka pendek kekal stabil dengan operasi BNM

KUALA LUMPUR, 7 Julai- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dalam sistem konvensional dianggarkan RM45.70 bilion dan sejumlah RM26.56 bilion dalam dana Islam.Hari ini, bank pusat akan mengendalikan dua tender repo berbalik melibatkan tender RM1 bilion untuk 31 hari dan tender RM500 juta selama 94 hari.Selain itu, BNM akan menjalankan tender Bil Islam Antara Bank Bank Negara (BNIBI) bernilai RM3 bilion selama 92 hari.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah Komoditi Bercagar untuk tempoh satu hingga tiga bulan.Pada 4 petang, BNM akan menawarkan sehingga RM47.2 bilion untuk tender semalaman konvensional dan RM26.2 bilion bagi tender semalaman Murabahah.- BERNAMA


Chery pilih Malaysia sebagai hab serantau

(Kenderaan utiliti sukan (SUV) model Tiggo 8PRO)

KUALA LUMPUR, 7 Julai- Chery Malaysia secara rasmi melancarkan kenderaan utiliti sukan (SUV) model Tiggo 8PRO dan Omoda 5 malam ini, masing-masing dengan harga permulaan RM159,800 dan RM108,800.Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata pelancaran kereta baharu itu di Malaysia membuktikan industri automotif negara semakin berkembang."Mereka telah bersetuju untuk menjadikan Malaysia sebagai hab serantau dan mereka akan pasang kereta bukan sahaja untuk penggunaan domestik tetapi juga kepada pelanggan-pelanggan di Asia," kata Zafrul kepada RTM selepas melancarkan dua model SUV baharu itu di sini.

(Tengku Datuk Seri Zafrul berkata Pelan Induk Perindustrian Baharu 2030 (NIMP 2030) bakal dilancarkan akhir bulan depan)

Mengenai Pelan Induk Perindustrian Baharu 2030 (NIMP 2030) yang bakal dilancarkan akhir bulan depan beliau berkata ia akan memanfaatkan pasaran kenderaan elektrik (EV) ASEAN bernilai AS$2.7 bilion.

Menurutnya pelan induk itu akan dilancarkan oleh Perdana Menteri, Datuk Seri Anwar Ibrahim.

Tengku Zafrul berkata cadangan Chery Malaysia menyuntik modal permulaan lebih RM100 juta sebagai strategi pengembangannya di negara ini bukan sahaja menawarkan kepelbagaian dan keterujaan kepada pasaran auto tempatan, malah menyokong pertumbuhan keluaran dalam negara kasar (KDNK) Malaysia menerusi pertumbuhan sektor strategik.

Sebagai antara strategi pengembangannya, pengeluar kereta milik kerajaan China itu telah mengumumkan suntikan berjumlah RM170 juta untuk pengembangannya di Malaysia, yang bakal menyediakan 4,000 pekerjaan bergaji tinggi dan berkemahiran tinggi kepada rakyat tempatan dalam tempoh lima tahun akan datang.


Niaga hadapan MSM ditutup tinggi

KUALA LUMPUR, 6 Julai- Jangkaan eksport tinggi pada Julai dan pengeluaran rendah pada Jun menyokong kontrak niaga hadapan Minyak Sawit Mentah (MSM) untuk ditutup tinggi di Bursa Malaysia Derivatives pada Khamis.Ketua penyelidik komoditi Sunvin Group yang berpangkalan di Mumbai, Anilkumar Bagani berkata anggaran terbaharu Persatuan Minyak Sawit Malaysia menunjukkan pengeluaran minyak sawit bagi Jun berjumlah 1.41 juta tan metrik, turun 7.39% daripada Mei.“Anggaran pengeluaran lebih rendah daripada jangkaan dan tinjauan pasaran, dan mengatasi anggaran kami sendiri iaitu penurunan tiga peratus. “Ini dapat dilihat menyokong harga di samping pemulihan eksport, dan eksport minyak sawit Malaysia bagi tempoh 1-5 Julai berjumlah 217,579 tan metrik, melonjak sebanyak 124.25 peratus daripada 97,025 tan metrik yang dianggarkan oleh Intertek Testing Services,” katanya.Selain itu, katanya, momentum positif harga minyak soya di Lembaga Perdagangan Chicago dan di pasaran Minyak Kacang Soya Mentah Amerika Selatan juga meningkatkan sentimen pasaran.

Namun begitu, katanya, prospek pengeluaran Indonesia yang meningkat mengehadkan pertumbuhan harga minyak sawit.Refinitiv Commodity Research telah menyemak semula unjuran pengeluaran minyak sawit Indonesia 2022/2023 sebanyak 1.7 peratus kepada 48 juta tan metrik daripada 47.2 juta tan metrik berikutan cuaca yang menggalakkan semasa kemuncak musim tanaman.Pengeluaran minyak sawit Malaysia dijangka lebih rendah pada 18.5 juta tan metrik, atau susut kurang satu peratus daripada 18.6 juta tan metrik di tengah-tengah pola cuaca panas dan juga hujan ketika ini.Refinitiv Commodity Research mengekalkan unjurannya tidak berubah bagi pengeluaran minyak sawit Thailand pada 3.61 juta tan metrik.Pada penutup dagangan, kontrak Julai 2023 naik RM26 kepada RM3,826 setan metrik, Ogos 2023 meningkat RM45 kepada RM3,902 setan metrik, September 2023 menokok RM49 kepada RM3,911 setan metrik dan Oktober 2023 menambah RM52 kepada RM3,918 setan metrik. Kontrak November 2023 naik RM48 kepada RM3,924 setan metrik dan Disember 2023 menokok RM41 kepada RM3,931 setan metrik.Jumlah dagangan berkurangan kepada 66,393 lot daripada 75,841 lot pada Rabu manakala kepentingan terbuka meningkat kepada 246,691 kontrak daripada 182,935.Harga fizikal MSM bagi Julai Selatan meningkat RM20 kepada RM3,900 setan metrik daripada paras penutup RM3,880 setan metrik pada Rabu. -BERNAMA


KUALA LUMPUR, 6 Julai- Ringgit ditutup rendah berbanding dolar AS pada Khamis apabila mata wang Amerika Syarikat (AS) itu mengukuh susulan minit mesyuarat terbaharu daripada mesyuarat Rizab Persekutuan AS (Fed) membayangkan kemungkinan kenaikan lagi kadar faedah di negara itu. Pada 6.00 petang, unit tempatan menyusut kepada 4.6580/6630 berbanding dolar AS daripada paras penutup 4.6485/6555 pada Rabu.Pengarah Urusan SPI Asset Management Stephen Innes berkata minit mesyuarat dasar Fed memberi penekanan kepada kenaikan kadar yang mana menjadi pemangkin kepada pengukuhan seterusnya dolar AS. Sementara itu, Jawatankuasa Dasar Monetari (BNM) Bank Negara Malaysia (BNM) hari ini mengumumkan keputusan untuk mengekalkan kadar dasar semalaman (OPR) pada 3.00 peratus.Bank pusat berkata ekonomi Malaysia terus berkembang apabila pendapatan dan pekerjaan kekal positif dan akan terus menyokong perbelanjaan isi rumah. Innes berkata, memandangkan BNM mengekalkan kadar menjelang jangkaan pengumuman kenaikan kadar oleh Fed pada Julai ini, ia meluaskan jangkaan kadar faedah antara dolar AS dan ringgit.

(Ringgit ditutup rendah berbanding dolar AS)

"Ujian utama seterusnya bagi ringgit adalah data senarai gaji bukan ladang AS yang dijadual diumumkan pada Jumaat, terutamanya dalam suasana dasar AS yang reaktif,” katanya.Pada penutup dagangan, ringgit diniagakan kebanyakannya rendah berbanding kumpulan mata wang utama lain kecuali berbanding euro yang mana ia meningkat kepada 5.0600/0654 daripada paras penutup 5.0641/0717 pada Rabu.Unit tempatan turun berbanding yen Jepun kepada 3.2323/2359 daripada 3.2221/2272 dan susut berbanding pound Britain kepada 5.9310/9374 daripada 5.9101/9190.Ringgit diniagakan bercampur-campur berbanding mata wang negara Asean lain.Unit tempatan meningkat berbanding baht Thai kepada 13.2881/3088 daripada 13.3237/3510 pada Rabu dan naik berbanding rupiah Indonesia kepada 309.3/309.8 daripada 309.4/310.1.Bagaimanapun ringgit turun berbanding dolar Singapura kepada 3.4458/4497 daripada 3.4380/4437 dan tidak berubah berbanding peso Filipina pada 8.39/8.40 daripada 8.39/8.41. -BERNAMA


Pendapatan e-dagang pertubuhan meningkat - DOSM

KUALA LUMPUR, 6 Julai- Pendapatan e-dagang oleh pertubuhan di Malaysia mencatatkan pertumbuhan ketara 10.4 peratus tahun ke tahun, pada suku pertama 2023 kepada RM291.7 bilion.Jabatan Perangkaan Malaysia dalam kenyataannya berkata pertumbuhan itu dipacu menerusi sektor pembuatan dan perkhidmatan.Pada 2022, pendapatan e-dagang merekodkan RM1099.7 bilion meningkat 6.0 peratus berbanding tahun sebelumnya.Perbandingan suku tahun ke suku tahun pula RM264.3 bilion direkodkan pada suku pertama 2022, meningkat kepada RM273.8 bilion pada suku kedua. Prestasi memberangsangkan itu dapat dikaitkan dengan inisiatif kerajaan antaranya menyediakan gerbang e-dagang serantau, melabur dalam syarikat-syarikat e-dagang baharu serta meningkatkan aksesibiliti komunikasi dan rangkaian jalur lebar. Usaha-usaha berkenaan telah menghasilkan manfaat ekonomi yang signifikan, termasuk peningkatan dalam penggunaan teknologi digital dan prestasi keseluruhan yang lebih baik.


KUALA LUMPUR, 6 Julai- Pasaran getah tempatan mengakhiri penurunan selama tiga hari berturut-turut untuk ditutup tinggi hari ini berikutan peningkatan semula di pasaran niaga hadapan serantau.Seorang peniaga berkata niaga hadapan getah Jepun meningkat hari ini, menghampiri hari terbaiknya dalam tempoh hampir sebulan sejajar dengan pengukuhan dalam pasaran Shanghai.Seorang peniaga lain berkata permintaan pasaran bertambah baik berikutan peniaga dilihat menyimpan stok susulan harga semasa yang rendah.Bagaimanapun, sentimen kekal goyah berikutan pelabur terus bimbang mengenai pertumbuhan ekonomi China dan AS yang suram selepas data pembuatan mereka yang tidak begitu menggalakkan baru-baru ini.Seperti pasaran lain, peniaga getah juga memberi reaksi negatif selepas minit mesyuarat Rizab Persekutuan AS menunjukkan lebih banyak kenaikan kadar pada tahun ini untuk memerangi inflasi.Dalam negara, Jawatankuasa Dasar Monetari (MPC) Bank Negara Malaysia (BNM) telah memutuskan pada mesyuarat hari ini untuk mengekalkan Kadar Dasar Semalaman (OPR) pada 3.00 peratus.Harga Lembaga Getah Malaysia (LGM) untuk Standard Malaysian Rubber 20 (SMR 20) naik 7.5 sen kepada 612 sen sekilogram manakala susu getah pukal meningkat 2.5 sen kepada 493.5 sen sekilogram.Pada 5.00 petang, harga rujukan LGM untuk getah fizikal SMR 20 berada pada 609.5 sen sekilogram manakala susu getah pukal sebanyak 492.5 sen sekilogram. -BERNAMA

(Pasaran Getah meningkat semula selepas turun tiga hari berturut-turut)


Kerajaan sambut baik pengekalan OPR - MOF

KUALA LUMPUR, 6 Julai- Kerajaan menyambut baik keputusan Jawatankuasa Dasar Monetari (MPC) Bank Negara Malaysia (BNM) mengekalkan Kadar Dasar Semalaman (OPR), kepada 3.00%.Kementerian Kewangan menerusi satu kenyataan memaklumkan keputusan itu adalah selaras dengan perkembangan ekonomi global serta kadar inflasi di Malaysia yang menunjukkan trend penurunan dan kekal stabil."Tinjauan ekonomi global dipengaruhi risiko pertumbuhan global menjadi lebih perlahan berikutan dasar monetari kebanyakan bank pusat yang kekal ketat dan pemulihan ekonomi China yang lebih perlahan daripada yang dijangkakan," kata kenyataan itu.Namun demikian, kerajaan yakin ekonomi negara akan terus berkembang pada tahun 2023, disokong dengan tahap pengangguran yang semakin menurun serta peningkatan aktiviti ekonomi, khususnya pelancongan.Tambahan lagi, pelaksanaan projek kerajaan akan terus disegerakan untuk memacu kegiatan ekonomi.Dengan tahap OPR semasa pada 3.0 peratus, dasar monetari kekal akomodatif untuk menyokong pertumbuhan ekonomi.Kenyataan itu turut memetik saranan Perdana Menteri, Datuk Seri Anwar Ibrahim agar pihak perbankan diharap terus membantu rakyat yang terkesan dengan pembayaran semula pinjaman.“Pihak bank hendaklah sentiasa peka akan kesusahan yang dihadapi peminjam individu dan Perusahaan Kecil dan Sederhana (PKS) dan segera menyediakan kemudahan penstrukturan dan penjadualan semula pinjaman mereka yang menghadapi masalah kewangan,” saranan YAB Datuk Seri Anwar Ibrahim, Perdana Menteri dan Menteri Kewangan.

Berita berkaitan BNM tetapkan OPR Kekal 3%


BNM tetapkan OPR Kekal 3%

KUALA LUMPUR, 6 Julai - Jawatankuasa Dasar Monetari (MPC) Bank Negara Malaysia (BNM) memutuskan untuk mengekalkan Kadar Dasar Semalaman (OPR) pada 3.00 peratus.BNM menerusi kenyataan hari ini memaklumkan pada tahap OPR semasa, pendirian dasar monetari kekal akomodatif dan terus menyokong pertumbuhan ekonomi."MPC bagaimanapun kekal berwaspada terhadap perkembangan semasa dan akan terus memantau data baharu bagi memaklumkan penilaian prospek inflasi dan pertumbuhan dalam negeri. "MPC akan memastikan pendirian dasar monetari kekal kondusif untuk pertumbuhan ekonomi yang mampan dalam keadaan harga yang stabil."Inflasi keseluruhan dan inflasi teras bagi separuh kedua tahun 2023 diunjur lebih rendah namun pada amnya adalah mengikut jangkaan," kata bank pusat itu dalam kenyataan tersebut.Katanya, risiko terhadap prospek inflasi dipengaruhi oleh inflasi teras yang berlarutan, perubahan dasar dalam negeri mengenai subsidi dan kawalan harga, serta perkembangan harga komoditi global dan pasaran kewangan."Susulan pertumbuhan yang kukuh pada suku pertama tahun 2023, ekonomi Malaysia berkembang pada kadar yang lebih sederhana pada bulan-bulan kebelakangan ini. "Keadaan ini berikutan eksport yang terjejas disebabkan oleh permintaan luaran yang lebih perlahan, seperti yang dijangka," tambahnya. Pertumbuhan bagi bulan-bulan seterusnya pada tahun 2023 akan terus didorong oleh permintaan dalam negeri yang berdaya tahan. Perbelanjaan isi rumah terus disokong oleh keadaan pasaran pekerja yang menggalakkan, terutamanya dalam sektor berorientasikan dalam negeri. Manakala aktiviti pelaburan akan disokong oleh projek infrastruktur berbilang tahun yang terus dilaksanakan.


Niaga hadapan KLIBOR tidak catat dagangan pada tengah hari

KUALA LUMPUR, 6 Julai- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi dagangan tengah hari ini.Pada waktu rehat, kontrak bulan semerta Julai 2023, Ogos 2023, September 2023 dan Disember 2023 semuanya masih terikat pada 97.23.Jumlah dagangan dan kepentingan terbuka kekal sifar.Dalam pasaran tunai pada penetapan pukul 11.00 pagi, KLIBOR tiga bulan asas ialah pada 3.56 peratus.- BERNAMA


Maruti Suzuki lancar Invicto, harga bermula sekitar AS$30,000

GURUGRAM, 6 Julai- Pembuat kereta terbesar India, Maruti Suzuki melancarkan Invicto yang ditawarkan pada harga bermula sekitar 2.5 juta rupee (AS$30,000).Menurut Ketua Eksekutif Maruti Suzuki, Hisashi Takeuchi, model kenderaan pelbagai guna (MPV) itu mempunyai tujuh tempat duduk dengan rangkaian kuasa hibrid."Maruti Suzuki Invicto direka dengan memikirkan keperluan rakyat India."Model berkenaan dikeluarkan selepas ramai pengguna beralih untuk mendapatkan kereta yang besar dan selesa."Ini juga satu cabaran besar bagi Maruti Suzuki untuk memasuki segmen ini kerana kami tidak mempunyai pengalaman menjual produk seperti itu setakat ini," katanya kepada pemberita ketika pelancarkan Invicto di sini.Maruti Suzuki terkenal dengan kereta kecil dan kompak yang kebanyakannya berharga di bawah 1 juta rupee (AS$12,000).Maruti Suzuki, majoritinya dimiliki Suzuki Motor Jepun, mencipta namanya sebagai jenama kereta dalam pasaran yang menawarkan harga berpatutan dan kos penyelenggaraan yang rendah. - REUTERS


Bursa Malaysia dibuka rendah

KUALA LUMPUR, 6 Julai- Bursa Malaysia dibuka rendah hari ini mengambil petunjuk daripada prestasi semalaman Wall Street yang lemah berikutan minit mesyuarat Jawatankuasa Pasaran Terbuka Persekutuan Amerika Syarikat (AS) pada Jun memberi petunjuk kepada lebih banyak kenaikan kadar pada akhir tahun ini.Pada 9.10 pagi, FTSE Bursa Malaysia KLCI (FBM KLCI) merosot 2.90 mata kepada 1,387.00 daripada 1,389.90 pada Rabu.Indeks utama dibuka rendah 0.19 mata kepada 1,389.71.Suasana pasaran negatif berikutan kaunter rugi mengatasi kaunter untung sebanyak 167 berbanding 115 manakala 227 kaunter tidak berubah, 1,737 tidak diniagakan dan 18 yang lain digantung.Jumlah dagangan sebanyak 168.75 juta unit bernilai RM84.15 juta.Naib Presiden Penyelidikan Ekuiti Rakuten Trade Sdn Bhd Thong Pak Leng berkata Wall Street meneruskan dagangan dalam sentimen lemah berikutan minit mesyuarat Fed menunjukkan bahawa akan ada lebih banyak kenaikan kadar pada masa depan walaupun data terkini menunjukkan pesanan kilang yang lebih rendah daripada jangkaan pada Mei.Dow Jones Industrial Average merosot 0.38 peratus semalaman manakala Nasdaq susut 0.18 peratus berikutan hasil 10 tahun AS yang semakin hampir kepada paras empat peratus pada 3.934 peratus.Di Hong Kong, Indeks Hang Seng merosot 1.11 peratus pada pagi Khamis berikutan penurunan taraf terhadap beberapa bank utama oleh Goldman Sachs.“Sentimen semakin merosot berikutan AS dan China yang terus bertelagah dalam sektor teknologi boleh menjejaskan pembangunan industri,” katanya kepada Bernama.

Dalam negara, Thong berkata FBM KLCI ditutup rendah semalam berikutan jualan meningkat menjelang ditutup.“Ia menarik apabila didapati saham perladangan secara diam mengekalkan aliran meningkat kepada paras tertinggi dalam tempoh sebulan mencerminkan peningkatan semula baru-baru ini untuk harga minyak sawit mentah yang kini melebihi paras RM3,900 satu tan atau paras tertinggi dalam tempoh tiga bulan.“Walaupun tarikh pilihan raya negeri yang ditetapkan pada 12 Ogos dijangka mengurangkan beberapa tahap ketidaktentuan kepada pasaran, kami menjangka sentimen akan kekal berhati-hati, justeru, mengunjurkan indeks akan diniagakan dalam julat 1,385-1,405 hari ini,” katanya. Dalam kalangan saham wajaran tinggi, IHH Healthcare menambah satu sen kepada RM5.84, Maybank berkurangan satu sen kepada RM8.69, Public Bank merosot tiga sen kepada RM3.87, CIMB susut dua sen kepada RM5.16 dan Tenaga Nasional merosot empat sen kepada RM9.04. Daripada saham aktif, Jade Marvel naik 1.5 sen kepada 22.5 sen, Artroniq berkurangan 5.5 sen kepada 72 sen manakala Tanco, Cypark Resources dan Sarawak Consolidated, masing-masing tidak berubah pada 52.5 sen, 80.5 sen dan 47.5 sen. Di papan indeks, Indeks FBM Emas merosot 17.71 mata kepada 10,233.81, Indeks FBMT 100 berkurangan 17.84 mata kepada 9,927.55, Indeks FBM ACE menambah 4.02 mata kepada 5,169.39, Indeks FBM 70 susut 12.05 mata kepada 13,539.42 dan Indeks FBM Emas Shariah jatuh 17.79 mata kepada 10,513.54.Mengikut sektor, Indeks Perkhidmatan Kewangan merosot 25.02 mata kepada 15,439.51, Indeks Tenaga berkurangan 1.16 mata kepada 797.01, Indeks Perladangan susut 31.41 mata kepada 6,884.76 serta Indeks Produk Perindustrian dan Perkhidmatan berkurangan 0.66 mata kepada 158.31.- BERNAMA


Ringgit dibuka rendah berikutan dolar AS mengukuh

KUALA LUMPUR, 6 Julai - Ringgit dibuka rendah berbanding dolar AS pagi ini berikutan mata wang Amerika Syarikat (AS) itu mengukuh susulan minit mesyuarat Jawatankuasa Pasaran Terbuka Persekutuan (FOMC) AS yang menunjukkan Rizab Persekutuan (Fed) komited untuk menaikkan kadar faedah selepas dihentikan sementara pada Jun, kata ahli ekonomi. Pada 9 pagi, unit tempatan merosot kepada 4.6630/6670 berbanding dolar AS daripada 4.6485/6555 pada Rabu.Indeks Dolar AS (DXY) dilaporkan naik 0.31 peratus kepada 103.358 mata.Ketua Ekonomi dan Ketua Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata pasaran juga sedang menunggu keputusan Bank Negara Malaysia (BNM) mengenai kadar dasar semalaman (OPR) dan penilaian terkininya mengenai ekonomi hari ini.“Jawatankuasa Dasar Monetari (MPC) BNM akan membincangkan keputusan mereka mengenai OPR hari ini. Oleh itu, ringgit akan berada pada sekitar 4.65 (berbanding dolar AS),” katanya kepada Bernama.Mesyuarat MPC selama dua hari telah bermula semalam, dan menurut seorang penganalisis, bank pusat itu dijangka mengekalkan OPR pada 3.0 peratus.

Sementara itu, ringgit diniagakan rendah berbanding sekumpulan mata wang utama. Ia merosot berbanding euro kepada 5.0584/0628 daripada 5.0641/0717 pada Rabu, berkurangan berbanding yen Jepun kepada 3.2330/2360 daripada 3.2221/2272 dan rendah berbanding pound kepada 5.9201/9252 daripada 5.9101/9190 semalam.Mata wang tempatan turut diniagakan rendah berbanding mata wang ASEAN lain kecuali berbanding baht Thailand yang meningkat kepada 13.3183/3362 daripada 13.3237/3510 semalam.Ringgit merosot berbanding dolar Singapura kepada 3.4454/4486 daripada 3.4380/4437 pada Rabu, susut berbanding rupiah Indonesia kepada 310.4/310.9 daripada 309.4/310.1 dan berkurangan berbanding peso Filipina kepada 8.40/8.42 daripada 8.39/8.41 semalam. - BERNAMA


Niaga hadapan KLIBOR tidak diniagakan pada sesi awal

KUALA LUMPUR, 6 Julai - Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives tidak diniagakan pada sesi awal hari ini.Pada 9.31 pagi, kontrak bulan semerta Julai 2023, Ogos 2023, September 2023 dan Disember 2023, masing-masing pada 97.23.Jumlah dagangan dan kepentingan terbuka, masing-masing sifar. - BERNAMA


KUALA LUMPUR, 5 Julai- Kontrak niaga hadapan minyak sawit mentah (MSM) di Bursa Malaysia Derivatives ditutup rendah sedikit kerana data eksport untuk lima hari pertama yang positif membantu mengehadkan kerugian.Ketua Penyelidikan Komoditi Sunvin Group yang berpangkalan di Mumbai, Anilkumar Bagani berkata, Intertek Testing Services menganggarkan eksport minyak sawit Malaysia mencapai 217,579 tan, melonjak 124.25% daripada 97,025 tan dalam tempoh 1-5 Julai.“Niaga hadapan MSM dibuka lebih tinggi tetapi bertukar negatif dengan cepat apabila bekalan dan permintaan daripada Lembaga Minyak Sawit Malaysia menunjukkan stok minyak sawit Malaysia pada akhir Jun melonjak ke paras tertinggi empat bulan berikutan eksport dan pengeluaran yang lebih rendah,” katanya kepada Bernama.Anilkumar Bagani berkata pasaran kini memberi tumpuan kepada angka pengeluaran daripada UOB Kay Hian dan Persatuan Minyak Sawit Malaysia bagi Jun untuk mendapatkan maklumat yang lebih jelas.“Kami menganggarkan stok minyak sawit Malaysia pada akhir Jun ialah 1.86 juta tan, meningkat 11% daripada 1.69 juta tan pada Mei berikutan pengeluaran yang turun tiga peratus kepada 1.47 juta tan dan penurunan 2.7% dalam eksport kepada 1.05 juta tan,” tambahnya.Beliau berkata Reuters melaporkan import minyak sawit India pada Jun dijangka melonjak 46 peratus kepada 640,000 tan metrik dari bulan lalu pada 439,173 tan metrik ke paras tertinggi dalam tempoh tiga bulan, kerana pembeli mengambil kesempatan daripada penurunan harga ke paras terendah dalam tempoh 28 bulan untuk meningkatkan pembelian.“Import bulan Mei adalah yang terendah sejak Februari 2021 kerana minyak di negara tropika mula diniagakan pada premium berbanding minyak soya dan minyak bunga matahari sejak beberapa bulan lalu, mendorong pembeli beralih kepada minyak zaitun yang lebih murah tetapi pembetulan harga baru-baru ini menjadikan minyak sawit berdaya saing semula dan menggalakkan pembeli meningkatkan pembelian untuk penghantaran Jun,” tambahnya.

(Niaga hadapan MSM ditutup rendah sedikit)

Peniaga minyak sawit David Ng berkata melihat kepada paras stok semasa yang meningkat, harga sokongan terus berlegar pada RM3,750 satu tan dan harga rintangan pada RM4,000 satu tan.Pada penutup dagangan, kontrak Julai 2023 susut RM15 kepada RM3,800 satu tan, Ogos 2023 turun RM34 kepada RM3,857 satu tan, September 2023 jatuh RM21 kepada RM3,862 satu tan dan Oktober 2023 menyusut RM8 kepada RM3,866 satu tan.Sebaliknya, kontrak November 2023 meningkat RM5 kepada RM3,876 satu tan, dan Disember 2023 bertambah RM13 kepada RM3,890 satu tan.Jumlah dagangan melebar kepada 75,841 lot daripada 59,234 lot pada Selasa, manakala kepentingan terbuka mengecil kepada 182,935 kontrak daripada 183,959 kontrak sebelumnya.Harga MSM fizikal bagi Julai Selatan susut RM20 kepada RM3,880 satu tan daripada RM3,900 satu tan pada Selasa. -BERNAMA


KUALA LUMPUR, 5 Julai- Ringgit mengurangkan kenaikan sebelum ini untuk ditutup hampir mendatar berbanding dolar AS pada Rabu di tengah-tengah sentimen berhati-hati menjelang keputusan Bank Negara Malaysia (BNM) mengenai kadar dasar semalaman (OPR), yang akan diumumkan Khamis.Mesyuarat Jawatankuasa Dasar Monetari (MPC) berlangsung selama dua hari bermula hari ini dengan penganalisis menjangkakan bank pusat bakal mengekalkan OPR pada kadar 3.0%.Pada 6.00 petang, mata wang tempatan berada pada 4.6485/6555 berbanding dolar AS daripada paras penutup 4.6480/6525 semalam.Pengarah Urusan SPI Asset Management Stephen Innes berkata ringgit diniagakan lemah sedikit hari ini, berikutan data Indeks Pengurus Pembelian (PMI) Perkhidmatan Caixin China untuk Jun yang lebih lemah daripada jangkaan."Data yang lebih lemah itu menunjukkan sektor perkhidmatan semakin perlahan di China, menghasilkan kesan negatif untuk sentimen saham Asia dan pasaran mata wang."Selain pertumbuhan China yang lebih lemah, ketegangan geopolitik yang berterusan dan kebimbangan mengenai pemisahan AS-China juga menjejaskan prospek mata wang tempatan," katanya.

(Ringgit ditutup hampir tidak berubah berbanding dolar AS)

Sementara itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata pelabur juga akan memberi tumpuan kepada minit Jawatankuasa Pasaran Terbuka Persekutuan (FOMC) ketika peserta pasaran mencari bukti kemungkinan berlakunya perubahan dalam pendirian dasar monetari.

"Dalam pada itu, pasaran terus kekal defensif walaupun data yang semakin lemah berkemungkinan mengubah arah dasar monetari," katanya.Pada penutup dagangan, ringgit diniagakan kebanyakannya rendah berbanding sekumpulan mata wang utama lain.Unit tempatan jatuh berbanding pound Britain kepada 5.9101/9190 daripada 5.9016/9073 pada Selasa, lemah berbanding yen Jepun kepada 3.2221/2272 daripada 3.2184/2217, tetapi meningkat berbanding euro kepada 5.0641/0717 daripada 5.0654/0703.Ia juga diniagakan kebanyakannya lebih tinggi berbanding mata wang Asean. Ringgit mengukuh berbanding dolar Singapura kepada 3.4380/4437 daripada 3.4458/4494 pada Selasa tetapi merosot sedikit berbanding baht Thailand kepada 13.3237/3510 daripada 13.3230/3420.Ringgit meningkat berbanding peso Filipina kepada 8.39/8.41 daripada 8.41/8.42 dan naik berbanding rupiah Indonesia kepada 309.4/310.1 daripada 309.9/310.4 sebelumnya. -BERNAMA


Niaga hadapan emas ditutup rendah

KUALA LUMPUR, 5 Julai- Niaga hadapan emas di Bursa Malaysia Derivatives ditutup rendah sedikit pada Rabu di tengah-tengah dagangan kecil berikutan pelabur menunggu minit Jawatankuasa Pasaran Terbuka Persekutuan (FOMC) yang akan dikeluarkan lewat hari ini.Pada penutup dagangan, kontrak bulan semerta Julai 2023 susut kepada US$1,935.60 setiap troy auns daripada US$1,936.40 setiap troy auns semalam manakala Ogos 2023 turun kepada US$1,943.10 setiap troy auns berbanding US$1,944.30 setiap troy auns sebelumnya. (US$1=RM4.65).Kontrak September 2023, Oktober 2023, Disember 2023 dan Februari 2024 semuanya berada pada US$1,954.70 setiap troy auns.Jumlah dagangan susut kepada 15 lot daripada 24 lot semalam, manakala kepentingan terbuka meningkat kepada 67 kontrak daripada 59 kontrak.Harga emas fizikal berada pada US$1,927.75 setiap troy auns seperti yang diterbitkan oleh London Bullion Market Association pada 4 Julai. -BERNAMA